url: =I khualzinna leitung ~ Hau Za Cin :: ZOMI DAILY\nposted on 20 December 2015 at 10:25 am Lomkholna: Article, Hauzacin\nI khualzinna leitung\nLai Siangtho sungah hih leitung pen I khantawn omna ding hilo in I khualzinna gam bek hi cih I mu hi. Tua mah bangin nisim in mihing ten I tawntung mun ding lam I zuan uh hi. Mi tampi’n tua mun zuan in tungzo uh a, tampi mah a tung ding i om lai hi. Paunak khat in, “Nisim in Ni a tumsuk simin na Hankuang ni khat in a naih zel n ahi hi,” ci hi. I hankuang ni bangzah a gamla lai hiam cih Topa’n hong theisak hileh nuntakna nuam zawlo ding hi maithei ahih manin Topa Pasian in hong theikholsak lo hi ding hi. Ka pianna nu Ciin Zam Cing Samte in July 14, 1994 Laizingni nitak nai 4:15 P.M. pawla hih leitung khualzinna a tawpsan ciangin anungsangah amah itna leh (kimangngilh ngei ding hilo napi) a han ciamtehna leh amah phawk tawntungna ding mualsuang January 10, 1995 ni a ka phuh uh tak ciangin, tua hun zang dinga Shillong pan Murlen ka ciahna lampi ah ka totkhak khuate, mite, gam leh gamsate tung pan ka theih ka muh leh ka sin khat leh nih tomcik in kong gelh sawm hi.\nKa laisimna Shillong pan ka khua Murlen tunna dingin Lamka, Enpai, Haiciin, Tuimui, Khuangphah, Hnahlan, te ka tawn kha hi. Lamka ah ni sagih ka taam sungin Zomi te minam ki it, kingai te ihi cih nakpi in ka phawk a, mi hong veh hong hawh hong tutkhawlpih nate pan in ka mit in mu in ka bil ah ka za a, ka lungsim ah a thaam tawntung hi. Khelam a paina saupi hi a, gim leh tawlna ah zong Zomi te pen akihuh akidawn zel minam ihi hi cih ka mu, ka tuak kha a, lungdamhuai kasa hi. Khua tunna ding te ah ni omlai tung zolo in khuazin khuamui gamdaih zawh khawng ciang ka tung uh zong hong zintun ding mi Topa’n hong pia hi. Hih bang hun ciangin Taang Pauno (Lengtong) in: “Na vawh bang na at ding,” cih pen Zomi te in a za bek hilo in a zui kihi veh emaw ciin tuma sangin tuhun ah mi kikhangto zawta hi cih ka phawk hi. Hihzah a la hoih khat in minam khat lungsim vutzo in kal khat hong suanto sak ahih manin Upate thugen ‘La icih thu hi a, thu i cih zong la hi’ cih pen maan mahmah kasa hi. Tua ahih manin ‘Lasiam’ cihte pen thu saupi kammal tomcik tawh a gen siamte hi a, ‘Thusiam’ (Laigelh siam) icihte pen thugil khat kammal hoih tampi tawh zem a saupi kilawmtak, simnuam tak a gen behlap theite hi maw ka ci hi.\nMurlen khua ka tun uh sawtlo in a ni ciam Mualbawlni hong tung hi. Sep ding bawl ding teng tanute leh khuasung mipi lia leh taang ten hong sepsak in hun manpha tak in kizo hi. Hih ni zatna panin mite phatuamngaihdan te thupi in midang ading khualna lian hi cih ka mu hi. Mun leh mual gamlapipi pan in hong kidelh a, a pumpi bek uh zong hunsa lo in a neihsa sum leh pai bei in hong huh lailai uh hi. Zomi te bangzah in ki it in kikhual ihi hiam cih pen hih ni panin ka tel cian mahmah hi. Minam hampha khat hi hang ciin ka kipsak hi.\nHih hun zang khin a Shillong lam ka zuat kik uh ciangin Champhai, Aizawl, Ngopa, Mimbung, Kangkap, Enpai, Singngat leh Lamka te ka nawk leuleu uh hi. Hih hun in zong mite zindo siam mahmah a Jesu Christ itna mite mit muh dingin kilakkhia hi ciin ka ciamteh a, khua tuamtuam zindo siamna ka mu kawikawi hi. Sialkal dung phei teng zindo a siam ngiat hi ciin ka lawmpa khat in hong gen kik hi. Nupi leh naupangno tawh ka hih uh hangin Jesu it taktak uh hi cih ka thei a, mi enhuai leh mi hampha te hi ciin ka ciamteh hi.\nHih khualzinna lampi ah ka pai laitak un khua nih ah sihna na tunga, tua lai ah LAMDANG ka sak te ka gen nuam hi. Khua khat ah pen sihna zan in hong tunga, zan in sidak kisat hi. Tua sidak kisatte pen mi ko ding ahih manin kinawh uh a, dak pen biak kikhop dak sat ngeina in sat uh hi. Ahi zongin khua hong vak ciangin si dak sat ngeina in hong pha leuleu uh hi. Mi khat adingin sidak nihvei kisat cihna hi. Ka tuak ngeiloh, ka zak ngeiloh, ka theih ngeiloh sidak satdan ahih manin lamdang kasa hi. Tua misi pen zan laitak a si hinapi nungak tangval nupi papi pawlkhat bangin zingsang an kham tan in zong delh pah hehu nailo uh hi. A nguina ah leh han tawhna ah bel hawh ngeingai ding um ing. Khuasungah mi in haksatna tuak a lia leh taang leh nu leh paten delhpah loh pen lamdang sa hi ing.\nKhua dang khat leuleu a sihna pen kamsiatna hang bek mah hi cih ding hi. Hih khua pen te si nguina ah ka hawh leh Pastor pa in hun siangtho a zat zawh ciangin mipi te innlam zuan dingin kidingto ciat hi. Tua laitak in tangvalte a hanvuk dingin hong diangkhia a, vuk kha kei ning cih lau hileh kilawm takin mipi muh lai tektek in hong vuk buatbuat uh hi. Lei leh suangte in hankuang tung kha in ging guapguap a, a innkuanpihte in zong tua pen za peuhmah ding hi. A zak a nuam ngaungau tam aw cih ka ngaihsun hi. Mundang ah tua banga mipi zaka hankhuk vuk ging gamgam ka za kei hi. Tua bang za ngeilo ka hih manin lamdang sa in mulkimhuai kasa a cimul bang tho zezen hi. A innkuanpih te ading ka ngaihsut ciang tua bang lo deuh a hankhuk vuh dan lo ding hiam aw, mipi pai khiat khit deuh beek ciang vuk leng kizalo deuh ding hi a, ciin ka ngaihsun dide hi. Khatveivei a hoihzaw a om tam aw ci a khuadak a pilvang zaw a gamtat dan a om leh tuate lak zel zong khantohna khat mah hilo hiam ka ci hi.\nGennop tampi omlai hi. Ahi zongin hong saulua kha leh cihna tawh Lamka buh lim kasak thu tawh hong khup sawm ning. Zogam khuapi khat ahi Lamka pen buh leh sa tawh ana kiningcing mahmah khua ahi hi. Huihdam nunglo in huih in tuam cip a huih nung haha kithei mello hi. Khintung a zu bel ki upcip a lim mahmah bangin huih in a upcip Lamka buh lim mahmah hi. A meh ding ngasa lah limsem a, namtui vauvau hi. Lamka buh ne leng man dakdak a, a valh nuam in, a nek nuam a, gilvah sak pah in gilkial sak hak hi.\nTua hi a, Lamka ah teen a, “buhsih leh ngasa” cihcih mai ut huai hi. HZC Januray 12, 1995.\nPS: Ka khut tawh ka gelh article khat hi. Ka gelh laia format dandan in kong suaksak hi.\nHau Za Chin, Shillong\nPrevious: ZAM Thupuak :: 20 December 2015\nNext: Japan Gal Sung Dawi Havang Kal Pan – 4


timestamp: atn

url: =2017 UK General Election kipanta ~ Nantalsuan :: ZOMI DAILY\n2017 UK General Election kipanta ~ Nantalsuan\nposted on 8 June 2017 at 7:16 am Lomkholna: Britain, Nantalsuan, News\nA leimaitang in a neu hang, leitung zeelzo laiveve aa, leimong daaipam a kikoih gam pan Zosuan pawlkhat te in zong belhtaak a sak uh’ UK gam a hihziak in, 2017 UK General Election muak dih ni.\n2016 UK Referendum ah mipi in European Union pan taikhiatding (BREXIT)’ a teelna hang in David Cameron pen PM pan tawlnga in Therasa May in PM mun a hong luahto hi. A nunung pen kiteelna pen 2015kum hi-a 2020kum ciang termbei panding hi mah leh, kuamah upmawhloh laitak PM Theresa May in UK General Election ding 2017 June 8 ni ci-in a hong taangko khia hi. Zingciang hong hi ta hi.\nUK ah a mun zui in, political parties pawlkhat a om hang in, Party golpen nih a hi’ Conservative(Tory) leh Labour party te in, kumpi semden zaw a hihi. PM May in kiteelding a taangko hunlai-in, Conservative Party lo-ngal kumpi semzo ding a omlo aa, ki ngaihsunphial himah ta leh, tu’n kiteelkuan ciang in, thutuamtuam hong kibehlapna hang hi ding hiam?, Conservative leh Labour ki sikim phialphial in ki ummawh a hihi.\nBangthu teng om hiam?\n2015 Kiteelna a ki-et kik ciang in, Labour te mun’ gamlukhunglam leh gamlaizang lam mun58 sung a om mipi te in, Brexit na teelmawk uh hi. A khua in a ki et ciang, Labour in vote 428 bek tawh Conservative te a zawhna Halifax khuate bang in, Brexit a na teel uh hi.\nA dang ettehna khat leuleu, 2015 kiteel lai in, Conservative te’n Brexit deih ngiatlo Liberal Democrat te mun a laksakna khuate a hi Lewes leh Twickhenam te lelkik-khathei ding uh kici hi.\nA tung aa bang thutampi biaibuai kawmkal ah ih theihsa bangin,thusia tuamtuam leh paukhialhna tuamtuam hang in, Conservative te’ maimial in lam-etna sang thaneemzaw mahmah ki ci hi.\nA beisa in, Conservative pen mithupi, miliam, mihau te kipawlna in, kimu aa, tu-hun ciang in, mi nautaang lak pan zong Conservative a deih leh a panpih kitam mahmah ta leuleu a hihi. Tuadung zui in, mipi nasepnei lak pan 43% bang in Conservative vote sawm a hihi.\nLabour pen nasemte kipawlna in kiciamteh a hizong, nasep hoihzawdeuhnei lak pan 24% leh na-hamzawdeuhsem lakpan 26% bek in thapia laita ki ci hi.\nA taangpi in a kigen leuleu ciang bel, tuhun laitak a hih leh, milian zalian, biakna, nasemnei/lo nautaang cihbang (Class) kikhen nawnlo in khangham/khangno kum (Age) tawh kizui in vote kipia ki ci hi. Tuamah bang in khangno kumtawm lak ah Labour in 19points bang in makaih aa, Uham kumtam lakah Conservative in 49points bang in mataizaw ki ci hi.\nTua hi aa, vote pia ding in, kuabang te’ kuankhia cih in thugen ding ki ci a hihi. Kua in, UK kumpi hong sem hiam? June 8 ni result ngak dih ni. Nantal’suan (UK General Election 2017 muakna tawh) (Etkaak lakna: http://www.telegraph.co.uk/news/0/general-election-polls-latest-tracker-odds accessed on 07/06/2017)\nPrevious: College sangnaupang te apainopna khalo in lamkal ah anusiaziau Uber Driver kimanta\nNext: Malaysia, Ipoh ah puteek khat tutna kawmkal ah avan awksakkha


url: =Biography of Pu Hau Cin Khup - Zomi Community Network - Your Network\nBiography of Pu Hau Cin Khup\nPosted by Tg. Thangno on December 18, 2012 at 4:08pm in Biography\nS HAU CIN KHUP’ KHAN LAI THU\nKumpite in Tonzaang a sim zawh uh a ni 3 ni ciangin Ukpi teng leh upa teng khawm a, “Kamhau’ gam a vai hawm lian pen kua a hiam,” ci-in a dot ciangin a u anaute in, “Hau Cinkhup hi,” ci-in dawng uh hi. Mi khempeuh in Hau Cinkhup hi a cih hangun Kumpite in umlo uh hi. Bang hang hiam cih leh amah pen mi genthei khat hi a, nik leh puan gina a neih loh banah, a ci a sa keu-in, nasem mi khat a hih manin hausa pi\ndingin umlo uh hi. A hi zongin a dot khempeuh in Hau Cinkhup mah ding hi, ci uh a hih manin, 1891 Febuary 23 ni-in Kumpite in Hau Cinkhup mat bawl uh hi. (Bang hang hiam cih leh Kumpite in amat ding alau manun a thuak hangin phamawh kei cihna tawh a sia lam sang ciangin Hau Cinkhup a ngawh uh a hi hi. Hamphatna khat hi leh Hau Cinkhup hi ci-in gen lo ding uh hi.) Tua ciangin Kumpite in Hau Cinkhup Yangon lamah paipih suk dingin ki thawi uh a, Amah zong a nungta a khua lam tung kik dingin ki lamen nawnlo a hih manin, a it mahmah a nu leh anau numei 2 geel hih bangin la na phuah hi:-\n(a) Na zua laang lam cianlai leh awhkhi minthang ciaului luumsuang zah a vuum na ngai nam aw,\n(b) Ka tawi zaang ni tui aw e, kamkei’ lamtan zaang gam gil al bang na man tak ding aw e,” a ci hi.\nHatzawte Phut vum leh, Buansiingte Luansuak in zui-in a innah a nu Telciin leh anau numei gel leh Khawcin’ tanu Vum Zacingte bek nusia-in lungnuam lo pipi-in paikhiatsan hi. Tedim a tun ciangin ama omloh sungin Phutvum vaihawmin Hau Cinkhup’ nu leh anaute vak nadingin tuk tha khal tha ih piak sangin an lawhta khat tek pia leng nungta zo zaw ding uh hi,” ci-in a khua a tui thukimin an lawh ta khat ciat tuk tha khal tha tangin a pia uh hi.\n2. Hau Cinkhup’ neu lai sung:\nHau Cinkhup a neu laitakin apa Haupum in nusia baih a hih manin, a nu pen a beh a phung in a deihsak loh ahih si tawh, annek tuidawn takpi zong kuamah in pia nuamlo uh hi. Tua hunin Hau Cinkhupte Tedimah a ten laitak uh hi a, Annek tuidawn ahak sat ciangin, Saizaang, Dimlo, Laamzaang, khawngah gatam khawng ngenin nungta uh hi. Apate leh a beh a phung a u anau in don mello a hih manin, a zon tawm bek uh tawh nungta a tagah mi genthei mahmah inn sung pan a khangkhia a hi hi. Tonzaangah Kumpi in a mat bawl laitakin a beh a phung in a si ding a a piak uh a hih manin nungta a hong ciah kik ding kuamah in lamen lo uh hi.\n3. Yangonah paipih suk:\nTedim a tun ciangin, anlim tui lim tawh vak uh hi. A an nek tui dawn hoih a hih manin a mel a sa hong zol pian pah hi. Tua ciangin Yangon paipih suk uh a, Governorpa’ kiangah puak uh hi. Kha 5 sung a kep khit ciangin Governorpa in, “Na pu napa kua hi a, kua beh na hiam?” ci-in a dot leh aman gen ngamlo hi. A gen ngam lohna la hih bangin na phuak hi.\n(a) Sim salin va pai inge zaang gam lei-ah, kua tawi na hiam na phung min sial aw ci e,\n(b) Tutawm hi leng ka phung min sial ve ninge, ka pianna ni bang luun e sial ngam la’nge,” a ci hi.\nKha 5 sung Kumpi innah a om sungin Khuapi tuamtuam leh galvan tuamtaumte etpih kawikawi hi. Governorpa in Hau Cinkhup kiangah thu dong kikkik a, “Hau Cinkhup aw bang deih na hiam,” ci-in a dot ciangin ka pu Kamhau’ gam mah ka deih hi,” ci-in dawng hi. “Napu napa kua hi a na beh kua a hiam?” ci-in dong kik a, Kapu Kamhau, kapa Haupum, ka beh Sukte,” ci-in dawng hi. Tua ciangin Governorpa in, “Kamhau’ inn luah ding taktak mah na hiam?:” a cih leh hi, “Hi mah ing,” ci hi. “Khamtung gamah kihtak na nei hiam,?” ci-in a dot ciangin, “Kuamah ka kihtak khat zong om kei,” ci-in dawng hi. “Tua a hih leh Tedim gam teng na uk zo taktak ding hiam,” ci-in a dot kik ciangin, “Uk zo mah ning,” ci pah lian hi. Hih thu teng a dot khit ngingei ciangin kumpi in muang zo nai taktak lo a hih manin a tuamttuam tawh ze-et lai uh hi.\n4. A ki ze-etna:\nKumpite in Hau Cinkhup aw sakol tungah na tuang ngam ding hiam? ci-in a dot ciangin, khat vei beek zong sakol tungah tuang ngei nailo hi napi in, “Tuang ngam mah ning sakol khat hong pia un,” ci-in sakol khat a piak uh leh amah zong thakhatin tuang to-in tai sak pah vingveng hi. A kan ding mun 12 ah kikoih a, tua teng a kan gaih khit ciangin kia lo-in tung kik hi. A tuangtuangte’ sangin siam zaw hi. Tua khit ciangin mun 10-ah pi 4 ciangta a kan ding bawl uh a, tua teng kia lo-in kan thei lai hi. Tua bang a Kumpite in ze-etna a bawl khit uh ciangin a hanna a ze-etna-in Saphu tawh a ki bang a kihtak huai mahmah ganhing khat a nungah delhsak uh hi. Tua ganhing kihta dektak hi napin a topa in a hatthot ciangin laulo-in hong hang kik hi. A om zia leh a gamtat luhek zia amuh ciangun Kumpite in muang mahmah uh hi. Tonzaang gam a a om lai bang lo-in Kumpi’ innah anlim tuilim hong nek hong dawn ciangin a mel a sa hoihin, a pilna mahmah zong khang semsem hi.\n5. Ukna Za kipia:\nKumpite in a muan mahmah khit ciangin, “Hau Cinkhup aw bang deih na hiam?” ci-in dong kik uh a, “Kapu kapa Kamhau’ gam leh a kaih ngeina teng deih pen ing,” ci-in dawng pah hi. Tua ciangin Governorpa in zong, “ Tua ahih leh na pu napa’ gam sungah Ukpi sem inla na pu napa’ siah teng kai in,” ci-in Ukpi suahna lai pia hi.\nTua bangin Ukpi suahna lai a piak khit ciangin, Governorpa in A.D.1891 June 10 ni-in galkap tampi tawh kha to sakin hong ciah a, A,D. 1891 June 20 ni-in Khamtung hong tungto hi. Tua ciangin Thangpi-ah, A.D. 1891 June 23 ni-in, Sukte, Sihzaang Ukpite leh, Capt, Rose’ maikaihna England Kumpi tawh sial khat go-in, Kilemna Thuciam a nuai a bangin hong bawl uh hi.\n1. Tu ni a kipanin gal leh sa-in kuamah kinei nawnlo ding hi hang.\n2. England Kumpi in galhat sahat a tuah leh thatang mah tawh huh ding.\n3. Zo mite’ kisapna England Kumpi in vaihawmsak ding hi.\n4. Ukpi ukna gam ciatah pupa’ kaih ngei siah teng kai ding hi.\n5. England Kumpi in phiangsiah bek la ding a, Ukpite in England Kumpi’ khut nuai-ah a gam uk ding hi.\nci-in a tung a Thuciam teng lungkimtakin hong bawl khit dikdek ciangun, Hih bangin kiciamna hong nei uh hi,\n“Tu ni a kipanin, Lumsan teisan tawh kithat kiman nawnlo ding hi hang,Simmi malmi’ta, Maangkang Mangvom’ ta, a ki that a kiman om thei nawnlo ding hi hang, Tua bang a a kithat a kiman ih om a a ciampel ih om leh taiteh muat, sasin muatin muat ding hi hang, hih samul pulh bangin ih minam pulh ding hi hang, ni hong kiat leh a kido, tui hong to luan leh a kido hi pan bek ni, ci-in Sial sisan sungah sial mei diahin khat leh khat si ki thehin Sisan tawh kiciamna bawl uh hi”\nTua hun a kipanin Englandte’ khut nuai-ah ki om hi. Thangpi panin galkapte in Tonzaang dongah kha uh hi. Tua bang a Hau Cinkhup Ukpi za tawh Tonzaang hong tun ciangin Pu Tuah Khawthang in la khat na phuah a,:-\n(a) Zaangsim sal al bang mangsa ngalliam vontawite bange\n(b )Ka gal dot a Thangmual nong suah, sinlai thelnah leeng bange,\nHau Cinkhup in Governorpa’ lai Tedim vuandokpa a lah ciangin, amah zong thakhat thu-in vaihawm pah a, Zomi, Thahdo mi, leh a u anau khawmin a innah Ukna pawi va bawlsak hi. Vuandokpa in,\nF “Tu-in hih lai a om Hausa khempeuh in hoih takin na ngai un, Kamhau’ gam sung a teng khempeuh in mun tuamtuam panin siahkai om thei nawnlo ding hi. Hau Cinkhup bek in Siahkai thei ding hi. Kumpi panin mangmu hongki la bek ding a, siah tawh kisai peuhmah Hau Cinkhup lobuang kua mah dangin tawi theilo, la thei lo ding hi uh teh.”\nci-in a gen ciangin Mawngken a teng Thuamlian lungkim lo-in ding to a, “Ko zong ka khua ciat panun siah kai a nungta hilo ka hi uh hiam? Kapa Kamhau in hong piak sa a hih manin ko bang tawh nung ta ding kei vuam?” ci-in a dot ciangin Vuandokpa in, “Hau Cinkhup’ tungah na ngen unla lungkim a hong piak leh na ne bek un,” ci-in thupia hi.\nHua Cinkhup a tagah lai-in a simmawh uh bang nawnlo-in, Ukpi-ah hong om ciangin a mai-ah tang takin kuaman thu gen ngam nawnlo uh hi. Tua nung a kum kik ciangin Kumpite in gamgi bawlsakin uk sak hi. A.D.1892 kum ciangin Hau Cinkhup leh Ciin Zaniang kiteng uh a, sa-aihna a bawl uh hi. England kumpi in gal tuamtuam a neih ciangin, Thangmual a a kiciamna om bangin huh kawikawi a, England Kumpi in Germany gal a do laitakun Piantit a pai ding mi khopsak hi. Sukte leh Sihzaang in Myo-ok a suam lai in zong Kumpi panin panpih hi.\nA.D.1919 kum Kuki Thahdo gam simna-ah kumpi in huhin gal zawhpih hi. A.D.1918 Kumin Khalkha gal hong om ciangin, a ukna gam panin thau lawng 2700 khwmin Kumpi na ap hi. Leitung galpi masa hunin Kumpi’ huhna sum Rs.1150/- pia hi cih thu Rundull ciaptehna na om hi. Tua bangin England Kumpi na huh den a hihmanin, Kumpi in zong pahtwina letsong tuamtuam na pia hi.\nA.D.1913 kumin sial 51 tawh tong a, song phut hi. Khua lui panin khua thakah A.D 1925 kumin kituah a, sial 25 tawh tong kikin, a neih lui songte tuahin phut khawm hi.\nA.D 1874 kumin Tedim khua-ah suak a, A.D 1894 May 7, ni akipanin Ukpi sem hi. Ama kum hamna leh a dam lohna paulam-in England kumpi tungah a ngetna bangin A.D. 1934 September 5, ni-in ama Ukpi za Atapa Pum Zamaang’ tungah a ap nading Phalna Kumpi in na pia hi.\nKumpi in ama dam lohna thu a zak ciangin, Khamtung Mangpi Col. Burne in A.D 1934 September 3, ni-in, va veh a, Tedim a om Vuandok Bankie in A.D. 1934 September 9, ni-in va veh hi. A natna bawlsak dingin Tedim zato Siavuanpa leh zato nasemte pai uh a, a cing dingin Sgt. Thangtun’makaihna tawh Tedim palikte a paisak hi.\nA.D.1934 September 10, Ni-in amah in hong nusia a, a sih ni-in zogam sung a om zum khempeuh ni 2 sung kikhak hi. A sih ma A.D.1934 September 9-14 ni dong ni 6 sung vanpi mau suak hi, September 14 ni-in ki hing lap a, A.D 1935 April kha ciangin, a tapa Pum Zamaang in a beh a a phung a u nau a khua a tuileh a gam sung mi tampi tawh lungkim huaitakin a vui uh hi. Pum Zamaang leh a sangam a u leh a naute in sial 75, lawi 18, bawng 11, leh sakol 1, tawh kuasah a sat uh hi.\nAma khan’ hun sungin Khamtung ngeina a hi gal-aih, sa-aih, ton leh lam, zunun sanunte a khit banah a zum inn ding Tonzaang innpi huang sungah, a tuam vilvelin dawl 3 a pha khat lamin innka dolcial dawhin, a huang khempeuh leisek kulh tawh um hi. Tua banah Tedim khua-ah A.D 1920 kumin zum inn ding dawl 2 a pha inn khat lam a, Pum Zamaang in Ukpi a sep hun sung dongin vaihawmna innin ki zang hi.\nHau Cinkhup in Kamhau Ukpi a sep sungin, anau nu’ pasal Vum Khawpau upapi sem dingin Laitui khua panin Tonzaang khua-ah pi hi. Vum Khawpau a sih khit ciangin a tate in apa’ za luah to-in Ukpi’ hun bei dong Ukpi na sem to suak uh hi.\nHau Cinkhup’ kaih siah leh saliangte:-\nKam Hau’ kaih banah:\n1. Mu kha veng\n2. Vaphual mul khat.\n3. Ken khuai nun\n4. Siah neu bung 2\n5. Innpi alam ciangin mi khempeuh in sepsak\n6. Gam sa liang banah sakuh liang kaih beh\n7. Sai man om leh a hapak lang khat\n8. Cingpi man a om leh a ki khat\n9. Gal man khat (A hing mat) zuakin aman seh 3-ah khat\n10. Sialsiah kici kum 3-ah khat vei, Hausa teng in Ks.6. Upa te’n Ks.4. a zom in Ks.3. pazang te’n pia lo. Nautaang mi khat in Ks.1.\n11. Kuangtum, daktumte, pa zang khua khatah 2 ta a om te’n pia lo.\n6. A nalamdang neihte:\n1. Thangho pi’ Phihtu kuangpi 1\n2. Ngalngam thawl hu 1,\n3. Thangpum’ man takok lam 9\n4. Saiha bing 1\n5. Sawmsiing khipi gui 1\n6. Tonkai kici Langza’ dak minthang\n7. Mualpite’ zamkaang\n8. Mantuang’ Zam minthang\n9. Cingpi tunga pasian’ tuktehna kici 1\n10. Ni tui ai nam 3,\n7. Kumpite’ pahtawina:\n1. Suaisa luai =K.S.M\n2. Saksang gal simna pan 1. D.S.M\n3. Thauka lawng 2.\n4. Pistol 1\n5. Ngunnam 4\n6. Saithau lawng 1\n8. Minphatna Mualsuang tung pan:\n1. 1889 kumin 8 vei a ging thei thau\n2. 1899 kumin Thauka lawng I\n3. 1901 kumin ngun nam 1\n4. 1917 kumin khamkhi 1\n5. 1918 kumin Saithau ka lawng 1\n6. 1919 kumin Pistol 1\n7. 1919 kumin 1, I.D.S.M Medel\nKhat vei sial 50 tawh tong hi. Amah pen mi dah pen khat leh a khua nung lamah mi nuamsa pen khat hong suak hi. A zi Ciin Zaniang in tapasal khat leh ta numei Pum Zamaang leh Lian zacing hong neih khit ciangin sihsan hi. Tua Khit ciangin ih ngeina bangin zikik Vung Khawman hong nei kik a, ta pasal 3 nei-in, 1. Hau Cinpau, 2. Kam Cinthang, 3. Lian Cinthang, leh tanu mei Ciin Khawlun nei hi. Ih Zo ngeina bangin a zikik tawh inn tuan a, a Ukpi za atapa Pum Zamaang pia hi. A inn tuan zawh a sau vei lo-in, a ci na-in a gim mahmah ciangin a innpi-ah kipua sukkik a, A.D 1934 September 10, ni-in Leitung paisan hi.\nPum Zamaang in apa Khamtung ngeina lui a om khempeuh tawh a kim theih nadingin, Sai, Zaangsial, Vaphual leh gan namkim tawh pusuah hi. Sial bekbek 100 leh, ganhing namkim kawsah satin, a Uk sung khua 126 a om thau khempeuh leh pasal ngalhat khempeuh in va galin ngeina om khempeuh sun 3 leh zan 3 a hih khit ciangin lungkim takin vui uh hi.


url: =Leitung beima teng Zomite galkap i kisam dinghi :: ZOMI DAILY\nposted on 5 October 2017 at 7:48 pm UTC+9:30 Lomkholna: Khaibawi, News, Zomi\nGalkap cih kammal I zakciangin Kawlgam galkap khutnuai a, a khangkhia mi a tamzawte lungsim khat hong lawndan tuamlak in I muhdan, I zakdan khat Democracy ki ukna a, a khangkhia mi a tamzawte tawh I omdan nangawn ki banglo hi. Bang hang hiam cih leh Kawl galkap te’n a sepding uh khengval semin mipi numei, naupang nangawn a utut un abawl hang hiding in lamet huai hi. Tua ahih manin Zomi Pastor a tamzawte leh Zomi Christian piangthak a tamzaw te’n galkap peuhmah thapialo, thupisalo uh hi. A hang pen atom in genleng I ki ukna ahoih loh luatman ahi hi.\nA hizongin thu ngaihsun taktakleng, Zomite galkap kician I om kei leh nikhat niteh I biak-innte nangawn hong ki haltumsak in a mite mahmah zong, Christian I suahna hangin Islamic gam, Hindu gam, Communist gam, Buddhist gam etc, pawlkhatte danin hong kithat in a utut un hong bawlthei ding, ahih lam uh phawkhuai hi.\nA hangin I kiangah Meitei tapongte leh Arakhan tapongte Christian hilo uha, tulaitak hong ukcip India kumpi leh Kawl kumpi zong, I theihsa mah bangin Christian hilo uh hi. I deih Federal ki ukna, Separated administration leh Zogam in suahtakna hong ngah kik in nidang, I pu I pate hunlai danin ki ukna ngahkha hi zenzenleng, galkap hong kisam tektekding hi. Galkap kician neilopi in suahtakna bang, ngahkha zenzenleng, Kawlgam in suahtakna a ngahteh galte’n thakhat thu in General Aungsan a suamlup giap bangun zankhat thu in I veng, I pam te’n galkaptha tawh hong ukcip thei na hi gige hi.\nTua bang hong piankei phial leh zong, galkap dan sinding in mi pawlkhat koimun, koigam hiam khat ah I sawlkhiat loh hong phamawh ding hi. Hih thute ngaihsunleng, mipi in tulai tak a, paltan nasemte tha I piak kei leh hunkhatteh kua mah in zong semnuamlo, utlo thei dinga, a tawpna ah I mibup in I thuaklawh thei ding hi.\nTua ahih manin tulaitak, Zogam leh Zomita dingin sun le zan cih omlo in thosi, thovai leh guahnuai, dainuai ah, na asem Zogam tangvalte neumuh huailo, simmawh huailo, vasuk nawngkai huailo hi. Gam leh minam I it taktak a, I tu, I tate mailamding, saupi I khual takpi leh thapiak huai hi. Lamkhat leuleu ah tulaitak a, asem, a bawl te’n zong mailamding, saupi ngaihsun in ei om nawn lohteh I maban khangthak te’n a zopnop na dingun mipite tungah gamhtat khagawplo in lampi limtak I sialsak kul ahih lam hong phawksak hi.\nTulai tak a, asem te’n go le gam hong nusiatlo in min le vang, sum le pai ngah nading ciang bek in hong sepkhak mawk uh leh a tunga I gen Kawlgalkapte muh danin khangthak Zomi pawlkhat in hong kimu dinga, nam khat leh namkhat ki dona nasia mahmah hong om kei buang leh Zomi paltan ding mi hong hamsa mahmah thei ding hi.\nHici bang thute I genciang in mipi leh paltan a semte limtak thu I ki kupkhop zel kul ahih lam hong phawksak ban-ah Pasian mi, Pasian thupha ngah a, aki ciamteh Israel mite zong, Abraham khanga kipan tuni tan, galdo zel leh galkap nanei den uh ahih manun Israel mite Pasian, Abraham Pasian abia Zomite I hih takpi leh leitung beimateng, galkap kisam dending hihang. Zomite 1894 kum pek in Chin Hills Battalion min tawh galkap dingkhin himahle hang, ki botsat zel hi.\nGalpi nihna venkhit Pu. Tun Kho Pum Baite makaihna tawh CLA hong piang a, thahat khin mahmah hita leh I vengte I muanluat khak manin a tawpna ah “langbawm a-ek a awk,” I cih bangin eima pattah sateng mah in mulkimna, khasiatna neihetlo in hong buzial in hong vatmai uh ahih lam I theisa hi. Tua mah bangin Pu. Thual Zen leh a lawmte zong, mipite I ginat loh man hiam, hong beimang zel hi.\nTu-in Zomi te’n galkap kician leh leitung I hong theihpih ZRA I neikik a, lungdamhuai hi. A beisa a-te danin a tat nawn loh nading in tulai tak a, asemte leh mipi in mailam I gam leh I minam dinmun ding, saupi ngaihsun in limtak zunhuai, puahhuai hi. Bangh hang hiam cih leh minam kician khat, gam kician khat in galkap neih loh phamawh hi.\nTulai Kawlgam Arakan State buaina leh Rohingya te tung pan zong, I minam nasep na ah sinding, phawkding, kigin kholhding thu tampi hong musak hi. Zomite Christian I hihtakpi a, Abraham Pasian, Pasian in I neihtakpi leh Pasian mi ahi, Israel mite mah bangin leitung beimateng galkap I kisam ding hi.\nPrevious: Sangnaupang kitawng in khatpa luzang ah temteh kiphut in, zato tung\nNext: Malaysia gamsung ah Beer pawi kibawlsawm ahih manin buaina piang


url: =KOSTAS GOUSGOUNIS - The Cinehound Forum - Created by Miltos the Cinehound and dedica\nJanuary 4th, 2008, 11:13 pm #1 2008-01-04T23:13\nJanuary 5th, 2008, 2:51 pm #2 2008-01-05T14:51\nJanuary 5th, 2008, 5:46 pm #3 2008-01-05T17:46\nJanuary 5th, 2008, 7:55 pm #4 2008-01-05T19:55\nJanuary 5th, 2008, 11:34 pm #5 2008-01-05T23:34\nJanuary 6th, 2008, 2:29 am #6 2008-01-06T02:29\nJanuary 6th, 2008, 2:46 am #7 2008-01-06T02:46\n( http://i243.photobucket.com/albums/ff32 ... iXaS/1.jpg , http://i243.photobucket.com/albums/ff32 ... iXaS/2.jpg ) And yes, my copy is in greek language.\nJanuary 6th, 2008, 9:19 am #8 2008-01-06T09:19\nJanuary 6th, 2008, 5:02 pm #9 2008-01-06T17:02\na_lektor wrote: The dvd you said "Pathos kai idoni" is a "deception" that Leontsinis Films made with cut-scenes from "O Idonovlepsias" and some other hard-core greek 60s and 70s films.\nJanuary 6th, 2008, 5:10 pm #10 2008-01-06T17:10


url: =Tedim Khua Zuun Kik Dihni (2) ~ Khup Khan Thang :: ZOMI DAILY\nposted on 15 April 2019 at 1:06 pm Lomkholna: Article, Khupkhanthang, Tedim\nBang hang hiam na cih uh leh, mi khat in inn sangpi a lam nop leh, a ki zawhzawh nading dangka a nei hiam ci-in a masa-in tu-in, a sim phot lo note lakah kua om ahi hiam? Ahih kei leh, a khuam a phuh khit ciangin, inn a zop zawh kei leh, a mu mi khempeuh in “Hih pa in inn lam ding a kipat khit ciangin a zom zo kei hi,”ci-in a mah a ko ding uh hi. Luka 14: 28-30.\nIh Tedim khua pen, eimi khempeuh phialin, itciat, puahnuam ciat , zuunnuam ciat ih hihi. A hizong in, ihsin pilna, ih background, ih trade or career, ih knowledge, ih experiences kibanglo ahih man’ in, ihmuhna, deihdan zong kibanglo hi.\nMarch 16, 2019 in “Ih Tedim Khua Zuunkik Dihni” cih thulu tawh “Tedim Town Municipal Area Boundary” limtak bawl ding thu kong at hi. Etpak theiding anuai ah ko at kik hi.\n4. Tedim Town Municipal Area boundary.\nTown pen Myo Ing-ga-yat tawh kituak aa ih bawl kul hi. Khua kiim khua te ahi, Sezang, Phaileng, Lamzang, Gawngmual, Lailo, Tuilang, Tualzang, Lailui, Teeklui, Ngennung, Vaalvum khua te tawh ih zop detdat lo ding thupi mahmah ding hi. Tua khua neu teng zong Tedim khua, a eng lo dingin, mei, tui, lampi, sang (Primary School) Zato (Dispensary) Tedim Municipal leh Rural Municipal te in hoihtak ih vansak kul ding hi. Hih khua kiim khua te in, Tedim khua mehgah mehteh, anteh theipuam tawh a supply ding te ahi uhhi.\nHih atom a ka-at lai tawh kisai in, a mai nipi, March 23, 2019 ni, CCJ hall honna ah, ih main speaker sia Mung in, amaa deihdan tawh kituaklo na, hoih a saklona, zan mah deuh in Facebook pan ka sim khak ci-in hong critique pah hi. Amaa muhna zong maankei kacih theih nang om tuanlo hi.\nAma vision in, Tedim khua tu aa zah nih, thum bang in khang ding, inn atam theithei, khua agol theithei in khan (Extend) ding ahi hi. Tua ahih leh atung aa LST bangin, bang teng kisam ding aa, bangteng. bangzah nei ih hiam cih ihsittel phot kul ding hi.\n1. Tui (Water)\nHydrogen molecule 2 leh Oxygen molecule 1 kigawmin tui piang hi cih ih thei ciat hi. Leitung ah, akhua uh ah (or) a gam uh ah azattawm ding tui (Water) abawlzo om nailo hi. Sum tam bei lua hi.\n1981 kum Tedim tui ding, UNICEF huhna tawh Sialtang tui akilak cil in, population 15,000 (Dimlo, Sezang, Gawngmual, Lailo, leh Teeklui tengzong kihel), population growth rate 1.34% tawh, kum 50 ciangdong 10 gallon per head per day khomding 150 gallon per minute a kila hi. A hizongin kikhomlo hi. Tumaa kum 4/5 lai pawl in, Pawmpi luitui (Gallon bang zah cih thei keng) ki la thuah aa, zong kikhom tuanlo hi. (Why? cih bel kikum dah ni) Tedim khua a’ding tuinak dang om nawnlo hi.\nMipawl khat te in, Zalui tui set tawh hup sak ding ci uh hi. Japan gal lai in 17 Division te in set 3 tuah in Zalui tui 4” G.I pipe tawh Tedim Zato mual ah na lato uhhi. Tu’n tua Zalui tui hupto ding hi leng, initial cost sum koi pan ngah ding, set te running cost, maintenance cost koi pan ngah ding? Tua tui safe drinking water a suah nading, purification, disinfection bawl nading sum tampi bei ding. Tawmvei sung hilo in khantawn ding hipah phot. Tua sumte koipan ngah ding? Tedim khua miteng in, ih annek man’ sang’ tuiman’ tam bei zaw ding hi. Tedim khua azah 3 bang khang leng tui ih bawl tawm zo diam! Zalui tua hup leng, tu mahmah in ih Hydro-power a’ding tui tawm naleei leei, tawm kan’kan’ ding hi. Nipi khatteh mei (Electic) zankhat bang bek kingah pah ding hi.\n2. Ekbuk leh Zunbuk, Nin buakna (Sanitation & Waste disposal)\nTulaitak aa ih zat ih ekdum, lamlak aa zuun ih thak ziauziau te, ut na peuh aa nin ihthaang paih ziau dan hong kizang thei nawnlo ding hi. Leinuai ah sewer line, storm (rain water) drainage, cihte hoihtak ihbawl kul ding hi. Sum tampi bei ding. Nin kaikhop nading mawtaw, workers, nin buak nading mun kicing ih nei hiam?. Hihte hoihtak bawl zo kei leng a kilawh thei natna tuamtuam, (Epidemic diseases) hong tam mahmah ding hi. Ihkiim ihpaam hong nin ding. (Environmental pollution) Hoihlona tampi tampi hong kizom to ding hi.\n3. Khuaphelep Mei (Electricity)\nTedim khua in, ihzat generator masa pen 1957 kum pawl aa hong tung hi kha ding hi. Tuhun bang aa vanpuakna, kaihna set cih om himawklo aa, generator nuai ah, 2” G.I pipe tom pi 6 sau 4 bang kiphei gualh in, damdam in a ki kai, anungpan kisawn toto hi aa, muhnop peuh mah hi. 25 KW set khat hi aa, tua hun in Tedim in, zan 11PM ciang nisim mei kingah hi. Asawtlo mi kitam semsem aa, meitha zo nawnlo in, ni khat hal cih bangin kingah hi.\n1982-3 kum pawl a kipan Zalui Hydro- power hong kibawl leuleu aa, amasa lam teng mei kingah teei napi in, mi kitam semsem aa, tun’ ih thei ciat mah bang in, nikhat hal in mei kingah bek leuleu hi. Maha Dat-aa line (Power Grid line) tuni ciang dong ih lam enen lai hi. ASSK in bel 2019-20 kum in ngah ding hong ci pong ven. An huanna in ih zat ding tawh aki cing diam? Ngah mah leng zong sia Mung cih mah bang in mi/inn azah 3 in khang leng bangtan ih khom tam?. Beltang Hydro-power lah mualmong et bang lai.\n4. Ansing, Gas (Firewood, Gas)\nMi mal khantoh zuah (Population explosion) mah bangin, anhuan nang sing zong azah tampi hong kisam to pah ding hi. Ansing koipan ngah ding? Tu mah inzong ih Tedim kiim teng keugaw gam suak ta hi. An huan nang gas ih zang zo diam? Ih Electricity lah meivak ding a zong kicing lo na lailai. Sauvei kikhom (Sustainable) ding ihngaihsut kha ngei hiam? Tedim khua kiim ah singkung omnawnlo ahih man in, ih khuahun zong maannawnlo hi.\n5. Sang, Zato, Zatui hawmna, Kangmei zum (School, Hospital, Clinic, Fire Brigade)\nMi atam (Explosion) dungzui in, sangnaupang zong hong khang pah ziahziah ding aa, sang inn ih nei hiam? Zato e leh! Zatui zahaa hawmna e, toto! Inn tam semsem leng kangmei patau om leh bang cih kidal ding? Meiphelh mawtaw bangzah nei? Tui koipan tawi ding?\n6 Lampi, Inn kikal lamneu (Road, Alley)\nIh lampi te mi pai nading (Pedestrian), motorcycle, mawtaw pai nading, mawtaw parking ding aom diam? Ambulance, kangphel mawtaw te tai zialzial, kileh ziauziau nang lampi a kicing diam? Lamtung lamnuai kawm ziauziau nading lamneu (Alley) ih bawl zo hiam? Hihte ih ngaihsut kei leh gal leh sa, kangmei patau khat bek om leh ih khuazangbup aa, si maang’ ding, kaangtum thei ding hi. Hih thu te ih lungngai kha hiam? Lusei gal in lamlui omkei leh Kawlpi pan galkap te ahunlap in hong tungzolo ding hi. (Custom mawtaw hawl U Kam Za Pau lu pongna hi.)\n8. Human Resources, Police, Manual Workers\nMitam’ dung zui-in, mi kithat, mi kitawng, migilo, mizuauthei, guta buluh, khamtheih zatui zaha zangh, numei pasal kizuak, siatna namkim hong khang ding hi. Slum neighborhood hong piang ding hi. Tue te a kemcing zoding palik (Police) a kicing ih nei zo diam? No Biakna siate in bang programme na nei uh hiam? Inn lam ah lo ih khawhkhawh sang’ Tedim ah pai in, van vagu, mi ipsung vasawk sim sak (Pick pocket) bek leng ih nitha tung zaw ci’n mitampi, khuata pan hong lal ding, gamtat hoihlo hong gamta ding, tua te e ih ngaihsun kha ngei maw?.\n9. Sum (Budget)\nHih atung aa ih gente sumlo tawh pianglo ding cileng, sum koipan ngah ding. Kumpi in budget hong suaisak ding maw? Hih atung aa thute hang in “Golhguk” piakna leh nekna hong khang semsem ding hi.\nHih atung aa thu te hoihtak ngaisun lopi aa, thu ih gengen pen, ihmi pi te lamlak khial tawh kibang kasaa hi. Mipite in Pulpit / Stage tungpan thu kigente um pahpah lel thei uhhi. Et kakna; Haka khuapi zong na en le uhcin, huaiham uh, kumpi lampan ngahthei teng ngenngen, lala uh, aswatlo in, mi (Population explosion) tamlua ding. Cost of living hong kahkah ding, kumpi nasemte, sumbuk, sum zongthei mi pawlkhatte bek Haka ah hong teng zo ding. Haka khuapi pen mipi in nusia sia ding, Ghost Town hong suak taktak dinghi. Tui (Water) hong hamsa mahmah ding hi. Tuinak dang neilo uhhi. Timit tui lak zong sum tam bei lua khin hi. Sustainable lo lai hi. Mutpuak mutmut leng a thukzawna limit aval teh’ kitam hi. Tua mah bang ding hi, Tedim zong tua bangmah suaksak nuam ih hi hiam!\nRangoon City pen Revolutionary Council kah maa in, South East Asian ah khuapi hoihpen, minthang pen hi. Pyidawtha planning zui in, Rangoon City Municipal in hoihtak zuunzo hi. Singapore in Rgn City Municipal law zang in tu-in lei tungbup ah a siangtho pen khua ngah ngei hi. Guah tam mahleh zong khuasung tuikhang ngeilo hi. 1962 kum U Ne Win hong khan khitciang in, Rgn Municipal in hoihtak zuun nawnlo aa, N. Okalapah, S. Okalapah, Takitah, N & S Dagon, Dawpong etc.. khua kimteng Rgn City tawh hong kizom in, lawless slum town hong suak hi. Mundang, khuadang gamla pi pek pan zong mi hong kibeh laplap aa, kua zuun zawh ding hinawnlo hi. Ih ngaihsut kak thei nading aa Rgn City thu tawm kong at pong hi.\nUSA. April 13, 2019\nPrevious: Hunthak le Mo-thakna ~ Lian Tuang\nNext: Hunthak le Mothakna (2) ~ Lian Tuang


url: =DA 2: Teeltuam Minamte - Zomi Adventist Innkuan\n27Judah minamte in Honpa’ hong pai ding kum tul khat val bang na ngak khin uh hi. Amaute in hih thu tawh kisai-in lam-et phat mahmahna nanei uh hi. La leh genkholhnate sungah, biakinnpi dawizekte sungah, leh innkuan thungetna te ah amaute in Topa’ min na saanglap uh hi napi, Amah hong pai taktak ciangin na theikha lo uh hi. Vantungte’ Ngaihno amaute’ aa dingin, “leikeuna-a apokhia singzung khat tawh kibang hi.” Amah in, “pahtaakhuai lim leh etlawmna khatbeek neiloin,” “Ama’ sungah hoihna leh lunggulh nading” amaute in mulo uh hi. “Ama’ aituam minamte’ aa dingin, Amah hong pai-a, ama’ aituam minamte in Amah saanglo uh hi” Isaiah 53:2; John 1:11.\nBangbang ahizongin, Pasian in Israelte teeltuam khin hi. Pasian’ thukham theihsiamna, Honpa akawk lim leh zehtannate leh genkholhnate milak ah akemcing dingin Amah in amaute sam hi. Pasian in amaute leitung ii hotkhiatna tuikhukte dingin deih hi. Abraham bang apemna gamah, Joseph zongh Igypt gamah, Daniel zongh Babylonte’ kumpi zumtual ah cihbangin, Hebia-minamte minamdangte’ lakah aom ding ahi hi. Amaute in mite kiangah Pasian alak dingte ahi uh hi.\nAbraham akisap lai-in, Topa in hih bangin na ci hi. Nangmah thupha kong pia ding hi…thupha ngahpa na hi ding hi… Nangma’ hangin leitung minam khempeuhte in thupha ngah ding uh hi. Pian. 12:2,3. Hih kihilhna tawh kibangmah kamsangte’ tungtawnin kihilh phapha hi. Israelte gal leh sa-in mat leh hen atuah khit nangawnun, tua kamciam pen amau aa mah hilai hi. Tua ciangin, aom lai Israel mite pen, Topa in minam tampite’ aa dingin apiak, zing daitui leh lopate akhangsak guahtui bang ding uh hi. Amaute in mihing muanin neiloin, Pasian bek muang tading uh hi. Jerusalem biakinnpi thu Isaiah tungtawnin, Topa in hih bangin na tangko hi. “Ka inn pen mi khempeuhte’ aa dingin thungetna inn kici ding hi” Isaiah 56:7.\nHih bangthu om hitaleh Israelte in amau’ lam-etna pen leitung liatna tung ah bulh uh hi. 28Kanaan leitang alut akipanin, amaute in Pasian’ thukhamte pan na lampial uhin,milimbiate’ lampi zui uh hi. Pasian in a kamsangte sawla, amaute avauhilhsak pen amawhsakna suak hi. Amaute in milimbiate’ nenniam sanawhna mawk thuak uh hi. Kipuahphatna abawl’ sial-un anasia upna-langdona in nungzuih den hi.\nIsraelte Pasian’ tung ah na thumaan uh hileh, amaute pahtawina leh saanglapna tawh Pasian in Ama’ ngiimna na tangtun khin ding hi. Amaute in thumanna lampite natawn uh hileh “Ama’ bawlsa minamte khempeuh saangin phatna leh minthanna leh pahtawina ah alian zawin” Topa in amaute bawl khin kha ding hi. Moses in, “Leitung mite khempeuh aw” “Topa’ min tawh note hong kisapna thu leitungmi khempeuh in thei ding uh hi, amaute in note hong kihta ding uh hi” na ci hi. “Hih thukhunte khempeuh a za minamte in” “hih minamte in apil thuthei taktak hi” ci ding uh hi. Thkna. 26:19; 28:10; 4:6. Ahi zongin, amaute’ ciampelna hangin Pasian’ ngiimna pen aki- zomden lungbuaina leh niamkhiatsukna hong tuah lawh ta uh hi.\nSee also Khangtawn Lunggulh (PDF)\nAmaute Babylonte’ ukna nuai ah kipuak ta uha, milimbiate’ gam leh lei ah kithehthaang ta uh hi. Mi a tampite hong hin’gim luat uh ciangin, Pasian tawh akiciamna athumaan-cihtakna uh hong kipuah kik uh hi. Gialheek kungte tungah a laiza-te uh khai- in, akisusia gawp abiakinn siangtho uh akhasiat uh teh thumaan khuavak amaute’ tungtawnin hong taanga, Pasian theihpilna minamte lakah hong ki thehthaang hi. Milimbiate’ paiziate pen Pasian’ sehsa paiziate panin lampialna ahi hi. Milimbiate’ biakpiak paizia, lungsim siang taka akante in thei uh hi. Pasian’ vangliatna tawh geelsa-a akituiphih biakpiaknate’ adeihna Hebia-minamte kiang panin amaute in tuulpi la uh-a(sin uh a) upna tawh Honpa Khat hong pai ding hi cih kamciam khutlet uh hi.\nNawhkhiat gam atung mi tampite in bawlsiatna thuaksia uh hi. Sabbath athusimlohna uh, akihilhna anial man uh leh milimbiate’ pawilianpite akan ding uh anial manun, mi atawm hetlo te in anuntakna uh suplawh uh hi. Milimbiate in thumaan thutak puakkhop in a theih nadingun, amaute ki phong hi. Topa in anasemte sawlin, kumpite leh ukna neite maitang kituahin thu ahilhsak pen amaute leh agammite in khuavak asaan theih nading ahi hi. A salmat Hebia-mite’ biak Pasian’ ukneihna ataangko dingin aminthang pen kumpite hun khat khit hun khat kimakaih hi.\nIsraelte Babylonte’ salin hong om uh teh milim tuuk lemlamte biakna panin hong daang om zawsop uh hi. Amaute’ daupaina pen Pasian’ thukham a manzawhna tungah kinga cih thukhenna hong phawk theih mateng, akum zalom hong kivei sungin, amaute in Babylonte’ lungkhamna ii nencipna hong thuaksia uh hi. Mitampite’ sawlmanna veve pen itna ii tawsawn hilo hi. Lungsim puakdan pen huaihamna mah hi ve hi. Minam’ liatna ngahnading ngiim na-in, Pasian apuatham nasepna tawh hong pahtawi uh hi. 29Amaute pen leitung khuavak hong suaklo bekloin, milimbiakna ze-etna pan thulamtawna a suahtaak theih nadingun midangte tawh kigamla-in amau leh amau bek tuam om uh hi. Moses tungtawna thulamlahna akipia sungah, milimbiakte tawh a kipawlna uhah Pasian in amaute khalna thukhunkhauhte pia-a, hih khalna pen lehkhiat uh hi. Hih khalna pen milimbiate’ zia leh tong tawh aki thuhual’ nading pana dalkholh nading ngiimna ahi hi. Hih khalna in Israelte leh minamdangte kikalah kikhenna kulhpi kilamna hong suak zeelzeel hi. Judah minamte in Jerusalem khua pen a vantung gam bangun ngaihsun uh-a, Topa in Gentailte a angvan khaak ding amaute in haza takpi uh hi.\nSee also Ih Tanote Hilh Pilna\nBabylon pan hong ciahkik khit uh ciangin, biakna vai ki thuhilhna hong kin mahmah uh hi. Agam sung munciteng ah, biakinnte hong lam uh a, tua munte ah siampite leh laitheite in thukham hilhcian uh hi. Sangte hong phuan uhin, leitung pilna tangthu (arts) leh nate thuthuuk (sciences) te tawh diktanna thubulpi te kopkhawmin hilh uh hi napi, tua sangte hong minsia mawk hi. Sal ataan sungun mi tampi in milimbiate’ lungsimte leh ngeinate luah uh-a, amaute’ biakpiakna ah hong keng uh hi. Thu tampi ah amaute in milimbiate’ zia leh tong tawh hong ki-thuhual uh hi. Judah-mite in Pasian hong taisan uh ciangin, biakpiak nasepnate ii ki thuhilhna amuhna uh nasiatakin hong mansuah uh hi. Tua biakpiak nasep pen Khazih mahmah in alamhkhiatsa ahi hi. Sepna khempeuh ah Amah limla hi-a, taksa lam leh khalam hoihna tawh kidim khin hi. Judah-mite in akhalam nuntakna uh a pawipite’ sungah mansuah uhin, nuntak gimnamlo pianlimte ah bawm tentan uh hi. A ciinkholh uh Topa’ tungah a kingak ding sangun, biakna paainate leh zehtanziakte mahmah muang zawsop uh hi. Amaute’ supna munte abanbanin a donghuk theihnadingun, siampite leh a siate un, amau aituam ngetnate behlaplap uhin, thukham ngaat semsem tawh hong khangto uh-a, Pasian’ ki-itna a kiam zawkna hong kilangh hi.\nAmaute ii sianthona leh apawi hopite uh hong tawikhai uh ciangin, alungtangte uh ki phatsakna leh ki neihna tawhhong kidim hi. Amaute ii thuneente leh a puak hak akikhal’na te un thukham zuih ding piangsakzolo hi. Pasian’ nasem nuamte leh thukham siate’ thukhunte a kan sawmte in vangik hakkol nuai ah hin’gim uh hi. Apatau lungsim ii mawhsakna panin amaute tawldam theilo uh hi. Hih bangdan tawhin, Satan in Israelte lungkia sakin, Pasian piazia gamtatna asandan uh niam zaw sak banah Israelte’ upna etsat etneu nadingin bawl hi. Satan in vantung ah alehdo lai-in, athusun akipsak zo dingin kilam-en hi. Tua athusun pen Pasian in akalh angette thumaanloin kizui zolo ding hi cih leh Israelte nangawn in zui zolo hi, ci’n Satan in tangko hi. Judahte in Messiah hong pai’ ding lunggulh napi uh Ama’ nasepna ahoihlamin saan neilo uh hi. 30Amaute in tatkhiatna mawhna sung panin zong zawloin, Romte’ khutnuai pan suahntaakna zong bek uh hi. Amaute in Messiah galzopa bangin hong pai-in amaute akinenniamna vangliatna kuaitanin Israelte khuavannuai ukzawhna ah alam’saang dingin lamen uh hi. Tuabanga, ana kigin uh lampi pen Honpa anialna uh hong suak hi.\nSee also Hong Phawng Gawp Thei Biaknate\nKhazih hong suah lai-in, agam uh pen gamdangmi atote’ khutnuai ah nuaicipna thuakin, amau phungsung mah zong akilemloh manun thuaksia uh hi. Judah gam pen atuam vilvelin aki uk gamin akiphal hangin, Romte’ hakkolnuai pan suahtaak ding leh amau thuneihna akiciangtante akikhiap ding bel lim leh meel bangmah kawdawk lo hi. Rom kumpi in, siampi ukpa ding sehtheihna leh hepkhiat theihna thu aneih genkipa, tua siampi ukza pen zuauna, golhgukpiakna leh kisuamna nangawn tawh kingah thei zeelzeel hi. Hibangin, siampi nasep pen hong thaanghuai semsem hi napi’n siampite in thu nak neih mahmah veve-in, angsung huaihamna leh sumzonna-in nei uh hi. Mipite ahihleh siampite’ hehpih vetloh taangtha ngetna leh Rom kumpi’ anasia mangmu donna thuak uh hi. Hih gam sung omziate in, lungkimlohna ki nasia zelh sak hi. Akitheitham mipi’ lungkim- lohna zong piang zeelzeel hi. Duhhopna, ngongtatna, kimuan- lohna leh khalam kideidannate in mipi lungsim netum taktak hi.\nJudah-mite in Rom kumpite amuhdahna uh leh minam leh biakna a kiphatsakpihnate un, amaute’ biakpiakna ii zia leh tongte mah khauhtakin len sak tentan veve hi. Biakna pawite a thu nengno nangawn a kinna uh tawh sianthona hanga aminphatna a ngah uh siampite in hanciamin kem uh hi. Khuamial sung leh nenniamna sunga aom mipite leh vangliatna adangtaakte in agalte uh anuaicipzo ding leh Israel kumpigam a phutkik ding hong piang ding Khat lunggulh uh hi. Amaute in genkholhnate khalam veina lotawh kan uh hi. Amaute in Khazih kiniamkhiata hong pai masakna akawk Lai Siangtho munte kuam et uh-a, minthanna tawh anihveina hong pai nading akigennate zongkhia khial uh hi. Kiphatsakna in akhuamuhna uh mittaw sak hi. Amaute in genkholhna pen amau angsung deihna tawhh kituakin pheen uh hi.\nQoute on Children 2\nPrev post SC 9: Sepna leh Nuntakna\nNext post DA 3. Mihing’ Mawhna Leh “A Hun A Cinna”


url: =Zedekiah in a uk a kum sawmlenih kum, a kha sawmlenih a ni masa ni-in Topa in kei kiangah thu hong gen a,\n"Mihing ahi Ezekiel aw, Egypt kumpipa Faro tamlawh in la, hih bangin ci in: "Minam dangte lakah, humpinelkai bangin na kingaihsun hi. Ahi zongin nang pen gunsung tokgawpin a ninsak, awle tawh na kibangzaw hi.\nTopa Pasian ahi keimah in kong cihin-ah: Minam tampi hong kuansakin, ka ngen kong khuhsak ding a, tui gei-ah kong kaisak ding hi.\nLeilakah nang hong kaikhia-in, leilak kong denna ding a, vasate leh ganhingte, a kham takun kong nesak ding hi.\nMualteng guamteng, na sa ka dimsak ding hi.\nNa sisan tawh leitung khempeuh ka kawtsak ding a, mualteng guamteng na sisan tawh kidim ding hi.\nNang kong suksiat ni ciangin vanpi ka khuhcip ding a, aksi ka mialsak ding hi. Ni, meiipi ka liahsak ding a, kha, ka mialsak ding hi.\nVantung khuavak khempeuh ka mialsak ding a, na gam khempeuh khim zing ding hi, ci-in Topa Pasian in ka gen khin hi.\n"Na theih ngeiloh gamdangte-ah salin kong omsak ciangin minam tampite lunggim ding hi.\nNang tunga kong bawlna thu minam tampite in lamdangsa ding uh hi. Ka namsau ka vik ciangin kumpite lau-in kigaih ding uh hi. Nang na puk ni ciangin a sihkhak ding uh lau-in mi khempeuh ling kelkel ding uh hi.\n"Bang hang hiam cih leh Topa Pasian in hih bangin ka ci hi: Babylon kumpipa namsau na thuak ding hi.\nMinam dang a gilo pente sung panin a galkapte uh a namsau uh doksakin, na mihonpite ka thatsak ding hi. "Na kisaktheihpih teng vatmai ding uh a, na minam khempeuh thatmang ding uh hi.\nA tui nekna mun a omna khempeuh uhah, na gan khawite ka that khin ding hi. Tui a siknin ding mihing ganhing khat zong om nawnlo ding hi.\nBangmah in su nawnlo ding ahih manin, tuite cim sitset ding a, gunte zong dum dide ding hi, ci-in Topa Pasian in ka gen khin hi.\nEgypt gam gamkhing suaksakin, a gamsunga omteng ka suksiat ciangin Topa ka hihna thu hong thei ding uh hi.\n"Hih pen kah la-in a kisa ding tamlawhna hi a, Egypt leh a mite tamlawhna-in minam dang numeite in nei ding uh hi. Topa Pasian in hih thu ka gen khin hi," hong ci hi.\nZedekiah in a uk a kum sawmlenih kum, a kha masa a ni sawmlenga ni-in Topa in kei tungah thu hong gen a,\n"Mihing ahi Ezekiel aw, Egypt mi tampite hangin kapin thum in. Misite omna Leinuai gamah a vanglian minam dangte tawh amaute paisak in. Amaute kiangah hih bangin ci in:\n"Midang khempeuh sangin melhoihzaw hilo na hi uh hiam? Ahi zongin pai un la, Pasian a theilo mite han sungah va lum un, ci-in gen in.\n"Galsunga a kithatte tawh si khawm ding uh hi. Egypt gamsunga om mi khempeuh a vatlum dingin namsau khat a baihsa-in om hi.\nEgypt mite a panpih galhang pente in misite gam Leinuai panin amaute na dawn ding uh a, Pasian a theilo, galsunga si mite hong paisuk uh a, hih lai-ah lumta uh hi, ci-in kiko ding uh hi.\n"Assiria zong, a kimkotah a galkapte han tawh, tua lai mahah om hi. Amaute khempeuh zong galsungah a si uh hi a,\nLeinuai a thukpenna munah amaute han om hi. A galkap khempeuh galsungah a si hi a, a hante uh ama kimkotah om hi. Ahi zongin amaute pen nidangin minam dangte a linglawngsak zo ngeite ahi uh hi.\n"Elam zong, a kimkotah a galkap-te han tawh, tua lai mahah om hi. Amaute khempeuh galsungah a si uh hi a, misite gam Leinuai-ah Pasian a theiloin paisuk uh hi. A hin lai-un mi khempeuh a lausak ngeite hi uh a, ahi zongin tu-in amaute si-in mindai-in a om uh hi.\nGalsunga a site lak mahah Elam lum a, ama kimkotah a galkapte han om hi. Amaute, Pasian a theiloin, galsungah si uh hi. A hin lai-un mite a lausak ngeite hi uh a, ahi zongin tu-in amaute si-in mindai-in om uh a, galsunga site mah tawh a kibangin gimna a thuak uh hi.\n"Meshek leh Tubal zong tua lai mahah om uh a, a kimkot uhah a galkapte uh han om hi. Amaute khempeuh zong Pasian a theilo, galsunga a si ahi uh hi. Ahi zongin a hin lai-un midangte a lausakzo ngeite ahi uh hi.\nHih mite pen misite omna Leinuai-ah a galvanteng uh tawh pai-in, a namsau uh kilukham sakin, a lum uh a awm tung uhah a kikoihsak kawmin limtakin a kivui tanglai galkapte bangin pahtawi-a vuina ngahlo uh hi. Ahi zongin hih mite pen midang a lausakzo dingin a vanglian ngeite ahi uh hi.\nTua mah bangin nang Faro zong Pasian a theilo, galsunga site lakah na om ding hi.\n"Edom zong a kumpite leh a gam ukte tawh tua lai mahah om hi. Amaute pen a thahat galkapte hi a, ahi zongin tu-in Pasian a theiloin galsunga a site lak, misite gam Leinuai-ah a lum uh hi.\n"Leilu lam uliante leh Sidon mite zong tua lai mahah om uh hi. Amaute vangliatna in midangte lausak ngei a, ahi zongin tu-in galsunga si mite tawh mindai-in paisuk uh a, Pasian a theiloin kivui uh hi. Misite gam Leinuai-a a paisukte tawh a mindaina uh kibang hi.\n"Egypt kumpipa Faro in hih mite khempeuh a muh ciangin ama sihna leh a galkapte galsungah a sihna thu tawh kisai-in a lung nuamtuam ding hi, Topa Pasian in ci hi.\nBang hang hiam cih leh Faro in midangte lausak gawp ahih manin amah leh a galkapte khempeuh kithatin, Pasian a theiloin galsunga a si mite tawh kivui khawm ding hi. Topa Pasian keimah in hih thu ka gen khin hi," hong ci hi.


url: =A Hoihpen Adventist Pilna - Zomi Adventist Innkuan\nA HOIH PEN ADVENTIST EDUCATION\nAgelh: Sia Pau Lam Dal\nLeitung tangthu sunga a thupi hun nunung ih naih hanhan ta hi. Tua ahih manin ei’ sangte pana kipia pilsinna lam hamphatnate pen mundang sangte in a piak dan tawh kilamdang ding ahihna zong, ih theih ding thupi hi. Pil sinna thu in Seventh-day Adventist buppi a phawn ding kisam hi.\nUSA, New York khuapi sunga om Adventist pilsinna sang pawlkhat aa akah sang naupangte nu leh pa te pawlkhat thudotna pawlkhat ki nei hi. A dotna uh leh adawngnate uh anuai a bang ahi hi.\n1. Naupang kum 1-8; kum 9-12 kikaal gual apha bangzah nei nahi uh hiam? Atamzaw in adawngna ah kum 1-8 kikaal group ah nu leh pate in ta khat nei tam uh aa, kum 9-12 kikaal gual group ah ta nih nei tam uh hi.\n2. Hehpihna tawh hih na ta te uh bang sangah sangkah sak? A tamzaw in Adventist sangah beem (0) ci uh aa, kumpi sangah mi (3) bang kahsak uh hi.\n3. Na naupang te uh bangzah New York khuapi sunga om SDA sangte ah kahsak? A tamzaw in kahsak lo ci in dawng uh hi.\n4. Tuzawh kum nga sungin nuntak khuasak zia, na kilamdang sak nuam uh hiam? A dawngna vuah, hi cidan mah in om’ lungkim lel ung, aci tam zaw hi.\n5. Kumbup na innkuan sumlut uh bangzah himawk ai hia? US Dollar 55,000 – 79,999 hizaw hi. Ei Kawlgam sum in ah Ks. 55,000,000 pan Ks. 79,999.000 tua kikaal asum lut uh atamzaw ahi hi.\n6. Adventist sang khangtoh na ding sum tha in panpihna tawh na mapang nuam hiam? A tamzaw in “NO” senpyi lo, ci’n dawng tek uh hi.\n7. Adventist sangte’ aa dingin na comment nop a aom hiam? SDA sangte ah akipia pil sinna pen ei New York ah bang zawngkhal sa ung. Amau’ te in, adiak in sia sem teng amuibun zaw tintaan cihte akahzel ding uh leh aneih zel ding uh kisam sa ung. Vanzat tuam tuam leh sang inn aa kisam tuam tuam te zong akibehlap ding kisam sa ung. New York aa kumpi sangte in ka tapa/ tanu’ aa ding, adiak in subject/major akim in om a, amailam nuntakna uh ah akimang ding leh, leitung thupiang tuam tuam te atel kheh na ding un (kiging sak theih nadingun) pantah uh hi. Ko nu leh pa te in zong, ih biakna pen thukimpih mah ung, nu leh pa te leh, pawlpi pan ihsangte ah zong hibangte kihilh ding ka gennuam uh hi, aci uh hi.\nKhristian pilsinna sangte, kumpi sangte, biakna, pawlpi, mimal aituam neih sangte aa kipan, Topa pen tua saang inn te Alam ahih ding thupi pen hi. Bangbang sang ih phuan, ih pan zongin Topa pen a foundation hisak det ding ahi hi. Bang hang hiam cih leh Topa kihellohna inn, sanginn te ah, asem, abawl, alam te’ nasepna pen amawkna hilel hi, LST sung Late 127 sungah na ci ngiat hi.\nAdventist Pilsinna azawngkhal takpi mah ai diam?\nBang hangin na inntual a, SDA sangte ah na tapa, tanu kahsak lo? Ka khuatual vua SDA sangte, nakpi’n zawngkhal. SDA te in kumsim in ahuam in, pilsinna sang bek bek tul nga (5,000) val bang sumtam pi zang in panpih den uh hi. A tua kawm kal ah, kumpi sangte ah (free education) bangmah sumpiak zong kullo in, sang kikah thei hi. Nute pate in atate uh sum bangmah zong piak akul seloh na, ahih keileh sum tawmbei na kumpi sangte ah atate uh kahsak uh hi. Tua kumpi sangte pan a, a tate un ahong ngah uh pilna pen nute pate tampi tak lungkim tek lel uh hi.\nSee also Adventist le Halloween\nIh theihtek ahi, SDA sang pawlkhatte maingat to’na (challenges) te in: Sanginn leh room neu lua, pawlkhat leu leu ah sang naupang tawmna ahang, Classroom sung makaihzia te, sum ahi dingzah panpih zawhlohna te, sanginn, budgets tawmlua, sanginn ah vanzat ding ahi dingciang neihlohna, Pongman training neihzawhlohna, Adventist pilsinna in tamman lua, etc.., cih bang atuam tuam ahi hi.\nAhizongin Kamsang nu, Ellen White in Education laibu, laimai 13 na ah agenna ah, “Pil sinna maan in thatang, lungsim leh khalam hatnate kituak taka khantoh sakna ahi hi. Tua in a sin mite, hih leitung nasepna-ah nuam a sa ding, hong tung ding leitunga nasepna zaizaw ah zong nuam asa zaw dingin kiging khol sak hi,” ci hi.\nTu ma asawtnai lo zek in, SDA sangte leh Kumpi sangte kikaal ah education bang ci ciang level om cih saikaak thukanna (The Stanley Chase Research, The Jerome Thayer Research, The Dennis Milbum Study, The Bonny E. Ford Study) hihteng in bawl uh hi.\nHih saikaak thukanna abawl mihing (4) te in anuai aa bangin thukhupna anei uh hi:\nKumpi sangte leh Adventist sangte’ piak education pen a kibat na om hi. Khat vei vei teh, Adventist pilsinna pen kumpi sangte a sangin, hoihzaw pek hi, ahizongin kumpi sangte’ nuai ah Adventist pilsinna kia suk ngeilo hi. Tua ahih leh, Adventist pilsinna pen zawngkhal hi, ci a up ding pen ahihlohzia, siangtak teltak in kimu pah hi. Ih phawk tek ding thu in, Adventist pilsinna sangte ah lai sinna nam khat bek, nuntakna ding kigin kholhna bek zong hilo, mihing pumpi bup, mihing’ nuntakna hunbup huam in, nuntak tawntungna aa dingin, thatang, lungsim, leh khalam hatnate kituak taka khantoh sakna cihte tawh SDA sangte ah sang naupangkim ki pantah hi. Hih bangin akipattah na ahang in, mihing ahong bawl Pasian’ lim leh mel kilangh sak kik thei dinga mihing’ pianzia ahoih dinga domkangna ahi hi.\nAdventist te in kumsim in million tampi zangh in ei pawl sang tampi tak, tul 5,000 val bang panpih den uh hi. A hizongin kumpi sang pawlkhatte ah, sangsum, sum dong neilo keei uh hi. Mimal khat leh khat hong kidong hi leh, sumdong omlo, pilna kingah veve na, kumpi sangah tate ki khanuam tek zaw ding cih bel himah hi.\nTuhun ah Adventist pil sinna ah to’na te\nA diak in Adventist sungah lai thei, mipil khat aa dingin to’na te in: Kamsang nu in, mihing pen Pasian tawh kilem dinga mihing bawl kikna, Piangsakpa’ lim akilang sak kik thei dinga mihing’ pianzia ahoih dinga domkangna in, pilsinna leh hilhpilna khempeuh-ii ngiimna pi ahi hi. Lai Siangtho Luke 15 sunga thugentehna (A mang tuu thugentehna, a mang sumtang thugentehna, tapa vaakthaap thugentehna) omte pen Adventist sangsiate’ theih leh zuih dinga, phawk dinga kilawm mah mah thute ahi hi.\nSee also The Sin of Jeroboam\nIh sang naupang te, Ganan tuatsiam, Siavuan siam, Engineer, Kumpi Ulian, Sumbawl siam, Kimawl siam, Rocket Scientist, Computer siam, Lai at siam, Leitung a sanghoih, sang minthang pen pen pan aa sangtuak pa/nu cihte, asuah na dingun pantah zo thei mah kha ni, zong thupi mah, ahi zongin, Piangsakpa’ lim akilang sak kik thei dinga mihing’ pianzia ahoih dinga bawl kikna hizaw hi.\n– Pasian in sanginn gol pipi cihte sangin, gol kei ta leh Amah, a foundation (abulpi) ih hihsak ding deih hi.\n– Ih gualzawhna sangin, ama’ tungah thuman cihtakna deih hi.\n– Gualtung tuangna sangin, Ama’ thu mangna deih hi.\n– Talent (kivakna) te sangin, Ama’ aading kipiak, na kiap na deih hi.\n– Neih le lam te, sangin, Ama’ aa ding lungsim takpi piak na deih hi.\n– Mel hoihna sangin, Ama’ tungah gamtat hoihna deih hi.\n– Khuak tawh sangin, Ama’ aa dingin lungtang tawh nasepna deih hi.\n– Thutheih siamna sangin, Amah paaikhiat lohna/nusiatlohna deih hi.\n– A kiciangtan thei ahi, hun sangin, Ama’n akiciangtan thei ngiatlo, nuntak tawntung na ding deih hi.\n– Hell meikuang lak sangin, Vantung ah om dingin hong deih hi.\nKumpi sangte in leitung mutel dingin, khangno sang naupangte akigingsak zo uh hiam?\nIh gensa Saikaak thukanna abawl mihing (4) te’n amuhkhiat uh thute pawlkhat in:\n– Million khat (tein sawm) val in ah zawlgai in, nau bawlkhiatna (abortion) nei uh hi. A tamzaw pen khangno sang naupang te ahi uh hi.\n– Million khat (tein sawm) val bang vaakthaap/zawltaai uh a, tamzaw pen khangno sang naupang te mah ahi uh hi.\n– Million khat leh alang (tein sawm leh tein nga) val amah leh amah kithat, ahih kei leh ki sihbawl (suicide) nei dingin hanciam uh a, atamzaw pen khangno sang naupangte mah hi leu leu uh hi.\n– Million khat (tein sawm) val bang pen lungsim manlo te’ kikepna, khoina ah kikem a, atamzaw pen khangno te mah ahi uh hi.\n– Tein nga val bang pen guihtheih khamtheih, zatui kisun in zongsang uh a, atamzaw khangno laite mah ahi uh hi.\n– Tein nga val bang pen thonginn tung uh a, a thuneihna (a-muh) uh ahih leh, guta cih ciang lel hilo mawk lai in ah, mithat, mibuan lum, sihna (a-muh) mulkimhuai huai mah mah vai vive hangin in thongtaang uh hi. A tamzaw pen khangno te mah hizel uh hi.\n– Million sawm (tein za) val bangin zu suei, zatui suei, zongsang uh a, atam zaw pen khangno te mah ahi uh hi.\n– Million sawm (tein za) val pen pasal leh pasal omkhop nopsa, numei leh numei omkhop nopsa cihte ahi uh hi. A tamzaw pen khangnote mah ahi uh hi.\nNaupang khat hong suah khiat tak ciangin, tua naupang in leitung ah amuhtel dinga kilawm thute in:\n– Thuman thutak leh ahoih gamtatna, za ding, mu ding, gamta ding, phawk ding cihte ngah sak ding.\n– Thuman leh thuzuau cihte khentel thei in, thuzuau peuhmah pel/pelh theihna nei sak ding.\n– Thuman taka, khensatna bawl thei ding, gitlohna khempeuh pel/pelh theihna nei sak ding.\n– Gamtat hoih in gamtatna, gamtat luheek siamna, vaangneihna leh tavuan nasep te zawhna nei sak ding.\nHih … hih pak mawk leng, bang hong piang ding cihte alungtang vuah nei sak ding. Gentehna in, Joseph in ah, hih hih leng hoihlo hi, mawhna hi, khialhna hi, Pasian in deihlo hi cih thei hi. “Ka Topa Pasian langpang in, hih alian mah mah khialhna leh mawhna bang cih hihtheih mawk ding ka hiam?” (Gen. 39:9). Esther leu leu in ah, asep thupen thuman tel mah mah ahihman in semngam hi. Hih pen Pasian’ deihna hi cih tel mah mah hi. Hangsan ngam hi. “Ka sih leh, a si” ci hi. (Esther 4:16). Daniel leu leu in ah, sa lim no no, tui liim no no neek leh neekloh ding, khentat hi. “Amah leh amah ki niin sak nuamlo hi.” (Daniel 1:8). Joshua leu leu in ah, “Kei leh ka innkuanpihte in Topa’ na kasem ding uh hi” ci ngam hi. (Joshua 14:15). Ruth leu leu in ah, a teeknu kiangah, “Na Pasian, ka Pasian” (Ruth 1:16) ci giap hi. Hih atunga ihgen mihing te in, thuman thutak, Gamtat hoihna, koi hoih, koi hoihlo, thuman, thuzuau, gamtat hoih, gamtat hoihlo, koi pen Pasian in deih, koi pen Pasian in deihlo cihte tel thei mah mah uh ahihman un, hihngam, paungam, semngam uh ahi hi.\nAdventist pil sinna ah khangno sang naupang te, gamtat hoih, thuman na leh cihtakna cihte tawh hih leitung nasepna ah nuam asa ding, hong tung ding leitunga nasepna zaizaw ah zong nuam asa zaw dingin kiging khol sak hi. Hih Adventist pilsinna lam thukan khia te in, athumuh na uh a, Adventist pilsinna pen kumpi’ pilsinna sangin Adventist pilsinna pen leitung bup huam in kumpi pilsinna sa’ng, ahoihzawkna, mukhia uh hi. Adiak in character leh moral lam kumpi lam sangkah atamzaw te in hong batloh na kimu tel ciat hi. Amantak in cileng, Adventist innkuan sung leh pil sinna sang pan akhangkhia naupang te in, Computer games, TV/ Video etna in hun mawk beisak lo. Cidam na ding apiangsak ante bek ne uh a, lup hun pongman in lum in, pumpi aa dingin akisam zah ihmu thei uh hi. A inn uh ah laibu hoih, magazines hoih te tampi om hi. A nu leh pa te uh tawh kizopna, kithuahna tampi noptak in, zangh thei uh hi. A nu leh pa te uh atate uh ii sangkahna sang sia te tawh ki maingap uh hi. A nu leh pa te un, hun zatsiam pih uh aa, TV et hun, Internet zat hun cihte ciangtan sak uh hi. Adventist pilsinna pen hun beisak na peuha, kihilhna, sinsakna hilo in ah, nuntak tawntung na ding aa kihilh, kisinsak ahi hi.\nBy: Pau Lam Dal\nTags: Education, Pau L. Dal\nPrev post Lesson 8: A Picing Pa/Nu\nNext post Pilna Thupitna


url: =Vaikin tampi kinbawl huai :: ZOMI DAILY\nposted on 23 August 2018 at 5:11 pm Lomkholna: News, Paukhatsuan, Zomi\n“Vai nunung guahsia in lap.” A beisa kum nih leh alang, 2015 kitel gualzo kumpi thuneihna, thuzekna kipat leh tu kikal i et ciang, hak gega a i ki thatang nial hang i lawmte tawh tong le lam in kikhai khin hihang.\nLen nupa vai a kipan thudang khempeuh ah zong ong naupang nopneh leh hak gega in ong ki naupang zawhthawh mahmah hi. I muh i theih gega ahihman in kinial tantan se kei ni.\nKitel kik ding peuh gengen na ve hang in, tua kitel tektek sese sang a kinhuai zaw thu tampi om sa ing. Kitel ding kum 2 valdeuh omlai a, ahih hang tu a kumpi’ thuneihna, thuzekna hun ding kum nih leh alang omlai hi. Tu ta i zilhsuak leh Hih kum nih leh alang sung in pangbet tawsuih bangzah i tuak laidiam ki ngaihsun ngamlo phial hi.\nKum 5 term khat sung bekbek in tong leh laam bek hilo, van leh lei zah, delhphak zawh nawnloh ding zah in kikhai ding hihang. Mi sang i niamzawk leh ong kisimmawh, ong ki nenniam ding cihna hipah lel hi.\nKitel ding pen gamla mahmah lai lel. Tuazahpi in zong thupi masa pen khol kei. I sepding i geel ding a kin zaw, a thupi zaw nak tamlua sa ing.\nMi sang thuneihna ah thanem zaw i hihman in i kal manlang zaw ding kisam hi. Politics i cih mipi’ tha hi. Mipi ki-huai, ki pumkhat ding kisam hi. Mai nawt ding kisam hi.\nLubawk i kituh niloh leh miksi lubawk a lawm a gual lak ah a gualheu hang khutme muk tawh mekkhat tham nangawn cinglo hi. Lubawk kituh in buai sesu nawn kei tapeuh dih ni. Sawt i khawl leh hun tomno sung in a nawhtat mahmah ong kul ding hi. Sawt i ihmut leh nakpitak thasan a gim mahmah, khua-ul tampi luang a i sep a kul hun ong tung ding hi. Tua lo in i minam mite’n ong valhtum a, a survive zolo ding dinmun i tun khak ding ngaihsut kholh huai luata hi.\nTu nangawn in zekai lua khinta hihang. Thawh hunta, ni sangta, vai kuanhun luata hi. Vai nunung guahsia in lap thei hi. Pau Khat Suan\nPolitics leh Mawhsakna\nPolitics gengen a Mawhsakna a thuaklah phadeuhte pen ama’ mimal angsung hamphatna ding a tua nasep a semsemte ahi hi.\nTuabang mite in ama’ cihbangbang Amen aci lote gal in nei pah a, makai dinmun ah a omkhak ciang Newin’ hunlai sang suuksia zaw uh hi. Ama’ deihbang in Thuneihna neithei hileh Adolf Hitler bang khading uh a, tuaban ah hithei hileh tanglai kumpite’ thuneihna bang lunggulh lai khading uh hi..\nTuabang mite’ khateh nengkai lam-etna tawh a pumgupte bel mihai taktak ahi hi.\nNB: Hunbit biakna nasem lak ah zong hihbang lungsim om zen hiven.\nMawhsakna leh kimakaihna\nMawhsakna i thuakngap kei leh politics seploh hoih zaw ding hi. Banghang hiam cih leh muhna leh deihna kibat loh man a mawhsaknate ahi zong in, deih luatman/ deihsak luatman a mawhsaknate mah in lam honglak ding hizaw hi.\nAtaktak in politics a sem khat in a langpang a a mawhsak nilohte nangawn galgik zenzen lo a apawl ding a athuzawh sawm ding hizaw hi.\nTuabang mah in makai khat in a lungsim a ahuamtan bek makai thei hi. A lungsim in Kipawlna huang ciang bek a huamzawh leh tuaciang bek mah a makai hipah a a valkan va makaihsawm seloh ding hipah hi. Kipawlna leh pawlpi ciang, party khat ciang, gamke khawkkhat ciang, gambup ciang, minambup ciang….. makaite a lungsim ngiat in koiciang huam hiam? A lungsim in a zawhloh pi OR a lungsim in azawh zah valkan a makai va sepsawm teitei tantan pong pen amau lah gim, mipi lah hamsia hi. Pau Khat Suan\nPrevious: Phone thukham nam 10 ~ Dr. Kaipi\nNext: A theihhuai upna laang (No. 2) ~ Langh Khan Mung


url: =Sea Cargo Services in Ras Al Khaimah with Contact Details\nYellow Pages UAE / Cargo Companies in UAE / Sea Cargo Services Ras Al Khaimah : List of the Top Sea Cargo Services in Ras Al Khaimah with Contact Details\nSea Cargo Services Ras Al Khaimah : List of the Best Sea Cargo Services with Contact Details & Location Map. Top Sea Cargo Services in Ras Al Khaimah.\nCargo Companies in UAE, Ras Al Khaimah Commercial Directory, Ras Al Khaimah Directory, Ras Al Khaimah Import & Export, Ras Al Khaimah Shipping & Logistics, UAE Business Directory, UAE Companies Directory, United Arab Emirates Directory, Yellow Pages Ras Al Khaimah, Yellow Pages UAE Write a Review 3,995 Views\nSea Cargo Services Ras Al Khaimah : List of the top sea cargo services in Ras Al Khaimah with Contact Details including company names, contact details, telephone numbers, email addresses, websites, location map, driving directions, deals, offers, prices, costs, coupons, vouchers, reviews and ratings.\nSea Cargo Services Ras Al Khaimah\nSea Cargo Services Ras Al Khaimah : List of the sea cargo services in Ras Al Khaimah with contact details including company names, contact details, telephone numbers, email addresses, websites, location map, driving directions, deals, offers, prices, costs, coupons, vouchers, reviews and ratings. Top sea cargo services in Ras Al Khaimah UAE.\nSea Cargo Services Ras Al Khaimah Location Map\nTags Cargo Cargo Companies Cargo Services Sea Cargo Sea Cargo Service Companies Sea Cargo services\nPrevious Carbon Brushes Ras Al Khaimah : List of the Top Carbon Brushes in Ras Al Khaimah with Contact Details\nNext Glass & Mirror Merchants Umm Al Quwain : List of the Best glass & mirror merchants in Umm Al Quwain with Contact Details


url: =India in Russia Record Break nading in khatvei thu in Satellite 104 lawntota ~ TK Lian :: ZOMI DAILY\nposted on 15 February 2017 at 8:47 pm Lomkholna: India, News, Thangkhanlian, World\nFeb. 15, 2017: India’s Space Research Organisation (ISRO) in Russia in khatvei thu-in satellite tam pen June 2014 in 39 a lot toh (launched) ciamtehna suksiatna dingin Andhra Pradesh state sunga om Sriharikota khua-a Satish Dhawan Centre panin rocket khat bek zangin khatvei lot in satellite 104 lawn to a, a tun’na ding orbit (ni, kha, aksite omna) tung tek uh hi ci-in ISRO director Kiran Kumar in Satish Dhawan Space Centre a scientists omte kiangah pulak hi. Satellite 104 kilawn tote pen Polar Satellite Launch Vehicle (PSLV) rocket zangin tu ni-in kilawm to hi.\nIndian Prime Minister Narendra Modi in hih satellite 104te lawhcing takin a tun’na ding uh uh orbit tung hi cih a theih phet in a ISRO scientist-te a lungdampihna thu a Twitter ah tuangsak hi. PSLV rocket pen tu zingsang 9:28am (03:58 GMT) in kilawn a, 27,000km per hour a hat in leng a, a tun’na/omna/kikoihna mun ding orbit kicihna minute 30 sungin tung hi ci-in ISRO in pulak hi. PSLV in a satellite puak (cargo) pen leitung lim tak-a etna ding, kanna ding “earth observation satellite” khat 714kg in gik a, adangte satellites neu “nano satellites” kici 103te pen a gikna 664kg ahi hi. Nano satellites kicite pen a vek phialin gamdangte – Israel, Kazakhstan, The Netherlands, Switzerland, United Arab Emirates leh USte satellites hi a, USte nano satellites bek 96 tak ahi hi.\nSumbawl lam-a kizang (commercial) satellites pen space ah lot toh ding pen business khat suak ta a, phone, Internet zatna leh company tuamtuam hong khan’ manin gam tuamtuam in space ah satellites koih ding nasia takin kidem uh a, commercial satellites pen high-tech communications zatna nasia takin khan’sakna ding ngimna leh deihna ahi hi. India in space programme panin satellite a lot khiat man pen sum tawm bei ahih manin gamdang ten satellites lotna dingin Indian space programme mah delh uh hi.\nNung kum June kha-in zong India in satellite 20 na lawn to a, 20 lakah USte’ satellite 13 kihel hi. India in 2013 in zong Mars sungah kuamah hawl loh (unmanned) rocket $473 million bek bei in na lawn to ziau uh hi. USte’ NASA ten Maven Mars mission kici adingin rocket November 18, 2013 in na lawn to uh a, $671 million tak beisak uh hi.\nISRO ten Jupiter leh Venus ah zong rocket lot ding mission nei in nasia takin hanciam uh hi. 2014 in zong India in space technology budget Hollywood film “Gravity” sanga tawm bei zaw tawh orbit ah gamdangte satellite li kap toh sak hi. 22 October 2008 in zong ISRO ten Satish Dhawan Space Centre, Sriharikota, Nellore District, Andhra Pradesh panin khapi sunga satellite (lunar satellite) Chandrayan I na koih a, $3.86 billion (US$57 million) bei hi.\n#Behlapna: Kawlgam in zong amasa pen dingin kum nga khit teh satellite kinei a, private industry zangin kilawn ding hi ci-in Ministry of Communications and Information Technology Myanmar a Deputy Minister H.E. U Thaung Tin in November 2014 in na gen hi ci-in Myanmar Times leh Satellite Today in suaksak hi. India in 1975 panin American, Russian leh European rockets zangin satellite na lawn ta a, gamdangte lotsak leh amau lot toh teng gawmin 15 Febraury 2017 in satellite 91 nei ta hi. Source: News agencies, Wikipedia, Myanmar Times leh Satellite Today/ Thang Khan Lian\nPrevious: India leh Russia in Sukhoi-30MKI puahphat khawmsawm ~ TK Lian\nNext: Luxembourg gamah meileng kiphukha, mi 1 si, 2 liam ~ ZD\n“The Star Newspaper” te Front Page ah asuahsak lai leh Photo hangin gammi biakna te hehmahmah\nGamsate bantak in a ne Bilpi ~ Pau Khan Kap


url: =Dr. Do Kham Kum 1 cin Phawkna Hunbawlna :: ZOMI DAILY\nposted on 15 October 2014 at 8:36 am Lomkholna: News, Peterkhampu, Zomi\nDear It-le-ngaih Zomi Akuamapeuh, Zomite’ Akaipi nng cihsak vangvang uh ahi, Pasian leh Zomi, Zogam a it ngiat, Revd Dr Chin Do Kham’ hong nusiat pen tuni’n kumkhat a cing hong hi ziau ta hi.\nNungkumin, a munmun pan itpih dahpihna leh lainatpihna a tuamtuam i za khin zo hi. Sum-le-paai, neih-lamh a kipan, kipawlna a tuamtuam panin “Dahpihna lai, Dahpih Hunbawlna leh Laphuahna, Kahtamlawhna na neihte uh limtakin ka na ciamteh uh hi.\nTutungin Yangon a om Zomi Kipaelna tuamtuam panin Dr.Kham phawlna tawh a naupa, Sia Peter Mangpute’ inn, Zikyaw, Pazuntaung ah mipih tampite in tutpihna hun baelpih cih kiza ahih manin thipi leh angtanhuai kasa mahmah hi.\nYangon Zomi Kipawlna tuamtuam hih a nuai a teng panin makaipi teng in uap thei uh cih thi kiza hi.\n3. Tedim Association\n5. Zonu Tongluan\n6. ZO AW\nA tuamin khuttawi zong a tawi pha kikkik om a, tampite’ sungah,\n(1) Revd Dr.Go Chin Zam (a) Zambawi, O.M in Ks.100,000/-\n(2) Revd David Go Lian Suum (a) David Sum in, lengla dona niangtui bei khempeuh.\n(3) Nitak annekna peiteng khempeuh, Revd Suan Go Khai, Revd Dong Khan Paute leh innteek Peter Mangpute kipawlin lawmvakna nei uh hi.\n(4) Sia Stiven Mang in Dt.Kham phawkna La dawng nih sa hi.\n(5) Tua lo a pai leengla pawlkhatte’ tungpanin phawkna thugenna tawmtek a nei zong om hi.\nUSA a om, Dr.Kham zi-le-tate kiangah zong meltheih lawm-le-gualteng mapana mah tawh a va lengla zong tamsim mah om cih kiza ahih manin ki-it kingaihna lahkhiatnate thupi kasa mahmah hi.\nTedim panin zong Dr.Thuam’ thusina mah tawh BBC Sangah zong phawkna hunbawlna nei ding cih thu kiza hi. Phawkkhak man loh mun phawlkhat ah zong om thei kha ding ahih manin hibanga itna-ngaihnatw kilak a i bawl nasepnate hangin ih biak Pasian in thupha hong pia ta hen! Amen.\nA CIAPTWH HUAI PHADIAK DR.KHAM KAMMAL PAWLKHAT:-\n1. A Gualzote Pahtahtawi-in, A Guallel Lamto ding.\n2. Eimau Kipawlna hangin Midangte tawh Ki-galneih ding i hih a leh tua kipawlna limtakin kisit phat huai ding hi. (Hih pen a nung ka zuihna ah a pulak mun mahmah kammal ahi hi).\n3. Ka sih khit ciangin mi Minthang pa hong kicih sangin Itna neipa hong kicih ding ka lunggulh zaw hi…etc…\nNB: Nung kum a lai kakaihlhopna ah ka ngah kim zo nai loh thu in, Dr.Do Kham’ Luang tungtangah a munmun pan hunbawlnate a kusamlai pawlkhat om tuaklai ahih manin ka na kanpha lai ding a, a phawk na om vua leh zong nungkum a ka pulakkhak nai lohte’n hehpihna tawh. “ko zong tuamunah hun nabawl ung” ch thu hong kipilak tam thei na om vua leh kilungdam sm ding ahi hi. Phawkkhak’man’teng pen a kiciamtehpah ahi hi.\nDahpihna laipuaklak ah. Revd Sian Ngilh Loh Lian, Tedim zong kikhuanung theih a, tua leh Sia Khaibawi, USA a kici pen Australia a na hizaw hi, cihtepawl…kam leh lai tawh a kigen kha lo nomau tumtak a a na pua, a na thuak leh a mapang zong mi tampi mah om kha lai tham dingin ka lamen hi. Tuate ko kong phawk khak theih kim loh uh hangin Pasian in hong mangilh het lo ding ahi hi.\nCingsan in a lasakna ah, “Dahna Nite khat khit khat, nong gualzawhpih hi” a cihmah bangin kumkhat hong kantanpih ih Biak Pasian leh mipih-sapih akumapeuh tungah lungdam thu kongko uh hi.\nDt.Kham Kawlgam hong ciah sialin a nung hong kizuisak den ahih manin kuama theihpih loh takin apua-na pawl hi dingin ka ki-ngahsun hi.\nLaigelh siampa kammal khatah, “Dahna kahna meilumpite kai mah ta se leh tuate’ tungah nitaang veve hi” a cih bangin kei-le-kei ka kihehnem hi.\nKa Pu Kham, (DrDo Kham) hong nusiat kmkhat cin ni phawkna leh hong it hong ngaihpih ahi, ka mipih ka sapih Zomi akuamapeuh tungah lungdamko kawmin… Peter Khampu\nPrevious: Kawlgam gamvai thupiang Report (2013) ~ Lian Tuang\nNext: Unau Pasal Nih (The two brothers) ~ Khat Thang\nDal khual says\nzam thu thak pen malaysai gam a om khang no nu pi pa pi ten zong computer tawh copy a na ki la a hi ciang in zam zum pi pan a lai at te in thu thang ma sa2 nong ha khia man un lung dam mah2 ung …topa in thu pha tam pi hin pia pi ta hen lung dam\nSingapore gam innteng nungak khat tungpan laikhak


url: =Top Lage! - Hotel Am Stephansplatz, Wien Bewertungen - TripAdvisor\nTop Lage! - Hotel Am Stephansplatz\n507 - 512 von 2.249 Bewertungen


url: =2015 kum ZCD gualzawh lungdampihna :: ZOMI DAILY\n2015 kum ZCD gualzawh lungdampihna\nposted on 11 November 2015 at 12:39 am Lomkholna: Election, News, ZCD, Zomi\nDear zahtaak ZCD makaite aw,\nI lamet leh I ngaklah mahmah 2015kum, kiteelna ah ZCD in Tedim ah mun 3, Tonzang ah mun 3 ong ngah uh ahih manin I lungdampih mahmah hi. ZCD makaite’ ki piakkhiatna, khangnote tangzang takin nasem in makaite a panpihna, tua teng hangin gualzawhna a ngah hi cih pen nial theihloh hi. A kipia khia khempeuh tungah zahtaakna i pia hi. Teelcing nailo ahi Tedim leh Tonzang , Hakha leh Kalay pan ZCD candidate Pu leh Pi khempeuh tungah zong I lungdam mahmah hi. Mailam ah mun khempeuh ah gualzawh nangin hanciam kul lai hi cih nasep maban a nei ihih na zong mangngilh kei ni.\nUSDP( Galkap panpih party) in lel dipdep bek thamlo in upmawhna zah sangin NLD in mun tampi ah ong zo mawk uh hi. Chin State enleng CNDP thahatna dingin akigen Hakha-Thantlang-Matupi-Kanpetlet-Paletwa, USDP thahatna Mindat, CPP thahatna Falam, cih tengah NLD in ong zo mawk hi. 2010kum USDP’ hatna Tedim, Tonzang ah ZCD in 6, USDP in 2 leh NLD in 1 cih bang ong hi dimdiam hi.\nBangmah buaina omlo in, thuman taktawh apai suak leh 2016kum March kha bei April aa kipan NLD in Kawlgam kumpi ong sem ding hi taktak ta hi. A kician mahmah khin hizaw in, tu laitak aa kumpi/Galkap makaiten phaltak in a tutna awn ding maw awnlo ding cih tung bekah kinga hita hi. Mipi in sepding teng kisem khin hiphot in President Thein Sein’ kalsuanna etcik ding bek hiphot ta hi. Kawlgam gamvai thutheite khempeuh phial in bel “ lauhuai lualo ding hi, nungkik nawnlo ding hi” ci kim phial uh hi. Ih Gam ah zingni thak ong suak dingin ong kipan ta hi. Nak lungdam mahmah hang.\nChin State ah zong NLD in MP 24 lakah 12 ngah cih danin I thei hi. State Government bel NLD in ong makai ding hi limlim phot hi. Union President in State Chief Minister(CM) ding pen direct in guang ding ahih manin NLD mahin Chief Minister sem ding hi. Union President I a guang, CM dingpen State Paliament in kipsak ding ahi hi. Hih munah Party kibatloh manin “deihlo” cih theih omlo , mawk deihloh cih om theilo in, I deihlohna a thu tawh genkul aa, a thu pen 2008 Contituition sunga om CM hihtheihna ding thute tawh a kituak kei leh bek deihlohna pulak thei ding cih hipan hi. Tua ahih manin Union President I a guang CM penhmah a kikip sak hizaw hamtang hi. NLD in MP 12 (50%) lian bek ahih phial hangin State Government dingin dingthei veve hi. A kisam bulpi pen CM hi in, CM in ama deihteng or a dang Party pan amau deih khat peuhpeuh tawh State kumpi dingin ong ding ding hi.\nNLD leh ZCD khut kilen in I kalsuan khop theih nak leh Zogam ah ei deihna bangin thu ong luang ding ahih manin lungdam mahmah hang. USDP leh Galkap MP te a tangthei vetlo ding hiphot uh hi. A beisa aa NLD leh ZNC/ZCD a din khopna a nasep khopna te en leng mailam ah kipawlkhop theihloh nang omlo in ki kalsuan khawm thei mahmah ding hi. Union Government ah ahi zongin State Government ah ahi zongin panmun hoih zong ngah zo kha hamtang dingin lamen hang. NLD tawh kipawl khopna hangin I ngah ding panmunte hoihtak in I zatsiam ding pen ong thupi mahmah ding hi.\nZCD, mipi’ ong muan mah bangin amuantaak ihih ding ong thupi penpen ding hi. NLD zong I kipawlpih bek hi in, ei aa hilo leh ei makaih hilo ahihna pen I tel mahmah ding kisam hi. NLD Gambup makai hita leh NLD State makai pen Ei ihih lohlam zong I ki theisak kik nuam hi. Ei lampan Politics ahih manin i kidem zekzek zong ong kul veve ding hi. Mailam ah ei mun khempeuh zong ong deihgawh veve kha ding uh hi. Tua bek hilo amau NLD Party khutsung thuneihna om ahih manin hamphatna khat aom ding teh amau Party zawhna mun mah masak zaw kha hamtang ding uh hi. Khial kici thei tuanlo ding hi. Tua bang hunteh lungduai takleh nampi lungsim tak tawh na ma ong phu veve un. Party khat leh khat ki nawtna a om leh zong kimawl siam sawm ni.\nIh lelh le zong khasia sekei ni. Na nungah mipi om hi ung. Thanem lo ding hi hang. Sitnipu bang om kei leh mun khempeuh ah ong dem veve ding uh hi. Ei deihna tawh ong kalsuan hetlo dinguh ahih manin I pilvang ding thupi hi. Tedim leh Tonzang simloh pen NLD cihtheih ahih manin nasepna, minam vai, gamvai khat peuhpeuh ah I pilvang ding thupi mahmah ding hi. Ih zat siam kei aa, ih zat theih keileh, ih ki pawl siamkei leh, NLD zawhna pen ei aa dingin supna lianpi, guallelh lianpi ah ong tun baih zaw kha mai thei ding hi.(Kawlgam bup NLD makaipi ten State NLD te, tungah (or) Union Kumpi NLD in State Kumpi NLD tungah septheihna thuneihna tampi pia kha ding hi)\nZCD in muanna taktawh I ngah,Mipi’ ong piak panmun lianpi te leh I neih thuneihna te zangsiam ni. Mailam khangthak Zomi khempeuh aa dingin, Chin State bup leh Kawlgam bup ah, ong pai ding kum 5 sungin, Political Foundation hoih mahmah te ong phut in khaici manphate nong vawh na dingun muanna leh zahtaakna lianpi tawh kong thum hi.\nKhup Lian Thang\nPrevious: Kawlgam kiteelna leh Zomi MP thakte muakna\nNext: Ka muhpak US Gamthu pawlkhat – 46\nUS kiteelna etna: Makai thak in vaihawmna a let hun ta hi: Trump ~ Thang Khan Lian\nWestminster Hall ah Aungsan Suu Kyi Thugen (Zokam)\nIndia sum kumpi in asihsak manin sum ki halta ~ Thang Khan Lian\nUNHCR Cards atuh kizuak vai Malaysia kumpi’n kan


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Videotapes ✖Remove constraint Subject: Videotapes Subject Landlord and tenant--New York (State) ✖Remove constraint Subject: Landlord and tenant--New York (State) Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names McKee, Michael ✖Remove constraint Names: McKee, Michael Names Rent Stabilization Association of New York City ✖Remove constraint Names: Rent Stabilization Association of New York City


url: =USA, Mississippi State sungah meileng in Bus phukha, mi 4 si in 35 liam ~ ZD :: ZOMI DAILY\nposted on 8 March 2017 at 5:08 pm Lomkholna: News, Sawltak, USA, World\nUSA, Mississippi State sungah Tuesday ni in meileng khatin Bus khat phukha ahih manin mi 4 in sihlawhkhin a, aliamzong mi tampi om cih AFP News pan kiza hi. Biloxi City sungah Tuesday 2pm hunpawl in thupiang hi a, meileng lampi kantannading in akibawl Railroad Crossing ah meileng in Bus aphukha ahihi.\nPolice chief John Miller in agenna ah meileng leh bus ki phutkhakna munpen limkhap huai mahmah ci a, ahi zongin tu’nbel akisamteng ki vaihawm khinta cihi.\nTua Bus pen Texas State, Austin City panin aki bupsaap Charter Bus hi a, Biloxi CIty sung aom Casino lam azuan hiding kici hi.\nTuahsiatna aphual ah mi 3 sipah uh a, adang khatpen adenlamdeuh ciangin si hi ci’n Fire Chief Joe Boney in Sun Herald Newspaper te kiangah genkhia cihi.\nHih Charter Bus tungah mi 43 atuangkhawm uh hi a, mi 35 liam uhhi ci’n Newspaper te’n genkhia uhhi.\nHih tuahsiatna ageipan atheikha khat ii genna ah Charter Bus pen meileng lampi tungah Railroad Crossing kibawlna ah akantan laitak in awkcip citciat cihi. Meileng painading akibawl sikzawn tungah Minute 5 sungkhawng awkcik in aom laitak in meileng hongpaitawh kituaklian ahih manin, meileng in aphusukkha cimawk uhhi.\nLaisim te’n Comment ah nong cihsuk gawpzelma un 🙂 keizong ka ngaihsut ah banghang in Bus a awkcip lehzong, Bus tungah atuang khempeuh ki hemkhia, kumkhia sakphotlo uhhiam? cihnop huai mahmah hi. Ahi zongin tuahsiatding ciangin bangmah gentheih hilozel a mataw….. ZD Sawltak #zomidaily\nPrevious: Malaysia vanleng MH370 amancip zawh kum 3 cingta ~ ZD\nNext: Numei te pahtawina in Australia ah limzikkanna Traffic Lights te numeilim tawh kilaih ~ ZD


url: =Pa’ Mit (A Father’s Eyes) ~ Khat Thang :: ZOMI DAILY\nPa’ Mit (A Father’s Eyes) ~ Khat Thang\nposted on 13 June 2018 at 12:37 am Lomkholna: Article, Khatthang, TuunlehZua\nJonathan a ngek lai-in a Nu in sih san ahih manin, a Pa in kemin khansuah hi. A pata un kikhawl siamin, kithuthuak uh hi. Jonathan bawlung suih uk ahih manin a Pa in a kimawlna khempeuh ah zui-in tha piak tangtang hi. Jonathan a tha neu kingkeng sim ahih manin, bawlung kimawl ding telcing zo lo himah tase leh, auk, atupna khiam het lo-in akisin ngeina bangin zom den hi.\nA kimlepam in Jonathan cikmah hunin, bawlung kimawk ding telcing zo dingin um lo hiphial mah leh, atup le sawmna in ama hong tutpih hi. Bawlung makaipipa in Jonathan ahanciamna, a kipiakkhiatna le acihtaknate mukhia ahih manin, kimawlna sungah kihel dingin hong tel khia petmah ta hi.\nNi khat kimawl akisin laitakun, a siapa in laikhak khat hong pia hi. Jonathan in tua lai hongin a sim khitteh khitui luangin kidik kawm sa-in “Sia aw, Ka Pa in tuzing sangin hong sih san hi, tuni kisinna ah hong kihel zo kei leng a lem dia?” ci-in ngen pah hi.\nA siapa in zong a liangko tungah a khut nga kawmin, tawlnga hithiat lel in, hong tung ding Sani ni ciang a kidemna ah zong kimawl dah phot in ci-in tawlnga sak hi. Tua bawlung kidem ni in, Jonathan pawl lamte in a lang khatte suksiat takin hong lel hanhan mawk uh hi.\nJonathan om zo nawn lo-in a tutna pan dingkhia in, tualpi lam hong tai phei hi. Siapa le alawmte in ahih leh tuni bel a lel hita hang ci-in lungkia tek ta uh hi. Jonathan in Sia aw, kei kimawlna sungah hong lut sak ta peuh in va ci mah ta leh Siapa in phal pak lo sawnsawn hi.\nAhi zongin, Jonathan in khamuanna tak tawh a nget niloh ciangin Siapa in mi khekin Jonathan lut sak hi. Jonathan hong lut phet hong thahat lian uhin a sawt het lo in alanglamte tawh hong kidinto zo hi. Kidemna hong munnop semsem ta hi.\nPetpet ah, kimawl hun bei dekta ahih manin, hih a manpha pen hun tomno sungah Jonathan hong tai-in, a langte kung dongah hong tungin zawhna goal hong khum mawk hi. A pawl bup in, lungdam luain hong tawndian ngeingai uh hi. Gualzawhna hangin a lungdam mipi zong hong kiko zaizai uh hi.\nKidemna hong zawh siang khit uh ciangin, makai Siapa zong Jonathan tutna lam hong nehin, “Ka nau aw, ka um zo kei phial hi, nasialua mahmah hi teh! bangci bangin hi bangin hong gualzawhpih zo na hiam, hong gen dih in?”\nJonathan in a Siapa en kawmin, a khitui hong luang hi. Sia aw, ka Pa sih thei hive teh maw, ahih hangin ka Pa a mittaw ahih lam na thei kha hiam?” Jonathan a kahnop ki-ip kawmin, hanciamin hong nuih mai hi. “Ka Pa in ka kimawlna khempeuh ah tha hong pia-in hong zui tangtang hi, tuni a kimawlna ahih leh ka Pa in hong muh masak pen kidemna hi, ka hih zawhna ka Pa mu sak nuam ka hih man hi”\nHappy Father’s Day! Pa aw, ka hih zawhna kici khempeuh nangma itna vang ahi hi. Khat Thang (Credit to: original writer “A Father’s Eyes”)\nPrevious: Fear: Launa cihpen “False Evidence Apearing Real”\nNext: Idea (ngaihsutna)\nLungdam kohni (Thanksgiving Day) ~ Thang Suan Piang\nChristian Hymn te’ tangthu: Ke’n Zeisu Deihzaw Ing


url: =MY STORY- The Rebel: Thugelh dia cialna\nThugelh dia cialna\nI kim I kianga thu tungte, I muhdan leh theihdan, I Zomi ngeina leh ciindan te gelh leh kep ding pen thupi gige hi. I kepcing loh ciang in mangthang kia hilo in khangthak te’n theilo in I minam hihna nangawn gen ding hong tawm mahmah hi. Tangthu gending neihlo cih pen minam khat I ki cihna ah a ‘hitheilo’ khat ahi hi. Khangthakte’n ‘Thei ing’ cile uh zong tampi na diklo khinta hi. Tuhun in ei minam toh kisai skul naupang ten a gelhsawm ciang un et ding leh maina ding omlo hi.\nLawmte aw, I thutheihte gelhna toh mapang ciat le hang hoih ding in um ing. I skul naupangte, research scholarte ettheih ding a koih pen hihtuak leh ciintuak mahmah sa ing. Amau mahmah in zong a kaina uah assignment, project, thesis leh paper tuamtuam a gelhte uh midangte ettheih ding in hong taakkhe le uh deihhuai mahmah hi. Copyright thu ah bel a themthem in, a tuamdeuh bang in hong taakkhe peuh le uh buaina om ding in um ke’ng.\nHih toh kisai in miteng ettheih ding in internet ah Pu Paul Khaipu in www.zomilibrary.com ah hong kepsak ding hi. A kepsate tampi ettheih ding in omta hi. Na en himhim mah d le. Ama kiangah I thugelhte email lehang na lungdam mahmah lel ding hi. Khakna ding ahihleh admin@zomilibrary.com.\nPosted by Kamzalian Tomging at 14:24


url: =ZAM Thupuak :: 31 January 2016 :: ZOMI DAILY\nposted on 30 January 2016 at 2:00 pm Lomkholna: News, Newsletter, Refugee, ZAM, Zomi\nMalaysia gamsung ah migilo te’n aphu konglading uh cileuleu :: Tusungteng Malaysia gamsung ah palik te’n migilo te amat khiat zelzel uh ihzakzaksa hi a, tuatawh kisai in mat athuak migilo te makai lamte lungkimlo uh cih The Star News in genkhia hi. Tuahang in migilo lamte’n Video tawh kumpi thunei te tungah zaksakna nei uh a, ka mi te uh nongmatsaksak manun no tungah zong thukkikna, aphu kong lading uhhi ci’n genkhiamawk uhhi.\nRoyal Malaysia Police ahih keileh atom in PDRM akici Malaysia palik te in IS migilo te ii vou na hangin nungkik loding hi cih pulakkhia uhhi. Malaysia gamsung ah migilo te hong limbet mahmah uh a, abanban in hongmat khiat taktak uhciang in, migilo makai lamte’n tuabang in kami te uh nongmat saksak uhhang in kanasepna uh beiloding a, a mihing mahmah inzong katam semse zawding uhhi cih Video tawh Malay pau in suahkhia uhhi.\nMalaysia kumpi thuneite leh palik te’nzong tuabang in mipi alung himawh sakding Video akhahkhia pen kua hipeuhmah dinghiam cih alimkan mahmah laitak uh ahihi.\nTuabang in video hong khahkhiat uh pen migilo te sep ngei ziakhat hi a, amau nasepna te a tangko khiatnopman uhleh mipi te sungah launa leh patauhna akizelhding adeihman uhzong ahihi. Tua ahih manin hih mawhnadann tawh kituak in gawtna kipiading hi ci’n thuneite’n genkhia uhhi.\nThukhun tawh aki gamta ahih mahbang in hih bangin mipi te tona abawl te pen thukhun tawh kituak in thu kikhending cihzong kumpi thunei te’n zanni in genkhia hi.\nBukit Aman Special Branch Counter-Terrorism Division akici migilo te abeng ngiat te ii makaipipa Datuk Ayob Khan Mydin Pitchay in agenkhiatna ah mipi te lungmuanna pen hong tobawl uh hi a, ahi zongin keileh kapawl te’n migilo te gamtatna pen aki encik gige ahihi cih pulakkhia hi.\nTuaban ah tuciangciang hih migilo tetawh akipawl, aki sawhkha mi 157 te ki mankhinta hi ci’nzong genkhiatbeh hi.\nMalaysia gampen galgim hongnam semsem tawh kibang hi. IS migilo te leh Malaysia kumpi thunei te aki limzon mahmah laitak un, Selayang vengsung ah zong Rohingya te leh gammi adiak in Kala te nabuai mahmah uhhi. Innteek Kala te’n Kawlgammi limlim ahih leh kamuhnana uhah ka dawtlumding uhhi ci’n genkhia cihkhawngzong kizaza ahih manin, Malaysia gamsung aom Zomi khempeuh ih kidop mahmah nading in deihsakna leh itna lianpi tawh ZAM zumpi panin ki hilhsawn kawikawi ding kong zasak uh hi.\nSource : The Star News cf. Zomi Daily\nTua ahih manin, DHS interview dingin bangci kigin’ ding ka hiam cih pen khat leh khat kidot ding hitheilo hi.\nCihnopna-ah, RSC (RSC kicita) in DHS aa ding a lungkim huai, kisam asak bang un thu hong dotsa hi aa, DHS panin tua RSC aa ih gensa, a ciaptehna laidal lian mah DHS officer in amai-ah a laidal phahsa-in thu hong dong ahi hi. Tua hi aa, DHS lutding teh, ih thuteng khatvei enkik khol le’ng bek kingah aa, a thakin kiging kikkik cih omthei ngiatlo ding hi.\nKei bang, na gam pan nong taiina ahang ci aa hong dot ciangin, a kicing simsimin genpha kik ding ka kithawi leh, “A hang genziau-in, RSC panin na gensate hiah ciamteh khin hi ungh.” hong cikik ziau hi.\nKhatvei ih gensa ommah bangin, USA pan officer te DHS (Malaysia) ah a lomlom in na hong sem uh aa, group khat a ciah khitteh a dangkhat cihdan ahih manin, khat leh khat ii dotnop zia leh dot hamtang thu a bulpi teng a kibat ding hang, officer khatciat tung thu tampi kinga veve ki cithei hi.\nInnkuan tawh a lutkhawm veve khat leh khat a dotna kibanglo maithei hi; Khat leh khat hun a beizah kikimlo maithei hi. Tangval, ahih kei leh nungak khat aa lut veve khat leh khat a dotna leh a dotzia kibanglo maithei hi; A hun sauna zah kikimlo maithei hi. A dot hun zong kibanglo hi.\nKei hong sau dot gawp in teh, ahih kei leh kei tawmno khat hong dong lel in teh cihte pawl aa kigin’ khak ding hilo zaw in, RSC lai aa ih gensa thute bangbangin hong dotna bangbang ih gentheih kikding thupi hiziau gige hi.\nRSC mahmah na thupi masa hi, cih phawkthak ni.\nJanuary 25 ni sunin kimawl ding makai khempeuh tawh ZAM hall ah Zomi Cup 2016 ading Group khenna kinei hi. Group anuai abang hi.\nUniversity of Nottingham Malaysia Campus in April a kipan sangnaupang lak kipan ding\nUniversity of Nottingham Malaysia Campus ah Refugee naupangte in deidan omlo in gammite sin teng mah sin ding uh a, Certificate zong a kibang ngah ding uh hi.\nSangkahna ding mun :\nSangnaupangte lakah Foundation studies a kici “Taster Course” a sin nuam a om leh Form na fill-up sak un lamlsluedu@unhcr.org14 February 2016 ma limlim hong khak kik pah un. Tution Fee piak kullo ding hi. Ahi zongin na ciah na kuanna, na vanzat leh neekledawn ah sum bei ding ahih manin khasim RM500 a bei dingin kigingkhol in.\nSangkah ding naupangte:\nKum 17-24 kikaal hi ding,\nManglai mangkam siam ding,\nSPM/IGCSE tawh sang mansa khat hi ding.\nKum khat sunga kisin ding teng:\nTheih beh nop a aom leh hih tawh kidong thei:\nLunglut napi in sum lamah haksatna na neih leh atung a email ah hong zasak un, hong huh ding mi hong kizonsak ding hi.\nForm nong khak kik ciangin:\n1. Attachment khempeuhSINGLEemail tawh hong khak in, Multiple emails pen kisanglo hi.\n2. Form na phihma in Website sungah Programs teng hoihtak en phot inla, khel themthum kik a om lo dingin na khentatsa teng hong gelh suk in.\n3. A ziakai te bangbang ahizongin kisang zo lo ding hi.\nSiauh dingdan a theilote ZAM zum panin ki huh thei hi.\nZCF-Canaan ah Bible Camp ah Sapna\nZCF-Canaan Biakinn ah Sen kumthak (8-9 Feb. 2016) sung Bible Camp om ding ahih manin piangthak nailote leh piangthak nungtolh kikkikte, kha muang taktak theilote, ka sungah Khazih nungta cih tecipang thei nailote khempeuh khangnote bek hilo in, khanghamte zong nong kihelna dingun kong sam uh hi.\nSpeaker : Evan. Finney Seia, Malaysia\nKipatding Ni : 7 Feb. 2016 Sunday 5pm\nVanpuak ding teng : Laisiangtho, Note book leh ballpen\nAnletui limpen tawh kivak ding a, mi (50) ciang bek kisang dinghi.\n⦁ Manna Zomi Christian Church (MZCC) in Thupuak bawlna ding RM50 hong pia ahih manin ki lungdam mahmah hi.\n⦁ Do Khaw Thang (Kapteel) in Thupuak bawlna ding RM100 hong pia ahih manin ki lungdam mahmah hi.\n⦁ Malaysia Zomi Pawlpi masa pen Zomi Christian Fellowship (Canaan) in Bible Camp bawl ding vai suahsak man ding RM20 hong pia uh hi.\nPrevious: Na Nu le Na Pa um kei in (3) ~ Lian Tuang\nNext: Kawlgam Lower House leh Upper House Chairman leh Vice Chairman\nKician sinsen mahmah-ei. ZAM tanute leh Pu Joseph Mangseen! Pasian-in hong ompih den tahen!


url: =Zomi Puan hong cihsak zawsop! ~ Khaibawi :: ZOMI DAILY\nposted on 22 September 2014 at 12:10 pm Lomkholna: Article, Zomi\nKum 2010 Chennai, India ka Sang kahna ah a ngeina bangin Sang te’n kumsim a, abawl uh Cultures Day ki bawl hi. Ka Sang uah Kawl gam mi Chin State pan Khalkha, Matu, Zotung leh etc omin ngeina puan a puatengin ka silhtek uh hi.\nKei zong ngeina ni cih buang a beisa in kisilh khakei mah leh ngeina puan inn lam pan-a ka vaikhak ka nu’n hong khak ngahta ka hih manin ka silh hi. Zotungte khat in nang a na ngeina puan kuate a, ahia? cih hong donga Tedimta hi e, ka cih leh ka kianga Matute papisa kum 30 kim ding khat ahi Paouk in “ehda Tedim ohsa mahouh bu, Zomi yuya ohsa be’”(tua pen Tedimta hikei Zomite ngeina puan hi) hong cisak giap a Tedim ka lawh lanlan bel ka koitak ahia khat hong nop hetlo hi.\nKam khat zong ka dawngngam peuhmah kei hi. Ka ngaihsut kikkik leh Tedim cih pen mun min Khua min himawk a, minam min a hong ciamteh aom phial zongin a hithei ngeiding peuhmah ahilo Literature leh History base tawh enleng zong ahi thei tuanding na hilo mawk a, khial kakisa peuhmah hi. I theihpih loh hang lawmte pawlkhat bel ZOMI ahih lam uh na kitel mahmah mawk uh hi.\nTedim leh Tonzang, Cikha etc, te pen Khua min vive hi-a,Tedim minam aom leh Tonzang minam, Cikha minam etc zong aom kulding dan hi mawk hi. Hite zat dan pen I siamkei a, minam min peuh I sakkhak mawk leh bel I minamsungah ki pumkhatna sangin ki pumkhat loh na hong khangzaw dinga, a tawpna ah “Pangpalek tungnung kituh vanlai ah mang,” cih paunak a I neih tawh I ki bangkha dingin ka lamen hi. Kawl kumpite leh India Kumpi te’n I minam min ahilopi tawh hong ciamteh uha, tuate pen I minam min I sak’ khakteh amau zong nuam mahmah in uknopzong hong sa semsemding uh nahi mawk hi.\nMinam khat ahih lam uh hong kitel le-uh hong ki pumkhat le-uh ki ukzolo ding, cih ei sangin na telzaw uh hi. Tua ahih manin bangci leh ki khenkhamthei ding, bangci leh cimang theiding uh hiam, cih lamsang hanciamzaw uh hileh kilawm kasa hi, adiak in Kawl galkap kumpite hong uk dan.\nPrevious: Hun nunungah Pasian mizat te thugenna\nNext: Huh ngetna leh Zaksakna


url: =Naupangte Coffee ih piapia laidiam? ~ Hau Lun :: ZOMI DAILY\nposted on 8 October 2018 at 6:14 am Lomkholna: Article, Haulun, Health\nNaupangte Coffee ih piapia laidiam? ~ Siama Hau Lun\nGam tampite in naupangte coffee dawnsak loh ding nakpitakin ki hanthawn ta hi. Naupangte cidamna bekthamlo laisinna ah nawngkaisak thei ahih man ahi hi.\n1. Ha sia sak hi\ncoffee sunga akihel acid dat in ha siasak hi. Ulian ha zah in neuha khauhlo zaw ahih manin siasak zo sem hi. Neutuung pan gol dong coffee tam a dawnte in Ha damlohna thuak kha thei hi.\n2. Om hithiat theilo\nCoffee sunga akihel caffeine dat in naupangte nosuah, ommawh sak ahih manin laisinna ah lunglutna kiamsak hi. Lawm leh gual tawh ki thuahna, Sia/Siamah te tawh ki zopna ah nawngkaisak thei hi.\n3. Natna namkim ngah baih\nKum 5-12 naupangte nikhat in a tawmpen nai 11 bang ihmut ding ki sam hi. Tu hun ciangin tate khantoh nading ki deihsak lua in Nu leh Pa te in pilna sin hun sawt pipi zangsak uh aa naupangten ihmut hun ki cingin ngah lo uh hi. Zan sawtpi lai a simsak uh ciangin ihmut suahloh nading ci-in coffee dawnsak lehang luphun taktak ciang zong ihmu thei pah lo in ihmutcim ngeilo hi. Tua bangin ihmut cimloh hun hong sawt leh pumpi natna dal zawhna kiamin natna tuamtuam ngah baihsak hi.\n4. Ankam limna kiamsak\nCoffee sunga kihel caffeine dat in ankam limna kiamsak theih ahihman in naupangte in tha om nading nek leh dawn tamne lo uh aa a khan ding zah un khangzo lo uh hi.\n5. Lutangna, Sikhang\nCoffee tawmno in hong nosuahsak hong navak sak hangin a ki samzah sang tampi dawnna in lutang natna, sikhangna piangsak thei hi.\n6. Tun tom sak\nCaffeine dat in zunsuak sak hi. Zun thak simin zunsungah Calcium dat zong ki hel hi. Caffeine dat 100mg ih dawnsim in Calcium 6mg pusuak hi. Naupangte tun khan na dingin aki sam Calcium dat tawm leh a kum tawh ki tuakin a khang zah ding khanglo in tuntom sak hi.\nNikhat in Naupang ten coffee bangzah bang dawn thei hiam?\nMi khat leh mi khat thuakzawh hatna ki kimlo hi. Ahih hangin ulian khat in ni khat in Coffee 200-300mg dawn thei hi ci-in ki ciamteh hi. Tua ahih manin naupang khat in nikhat in a tam pen 100-150mg val dawnsak loh ding kong hanthawn hi. Deihsakna tawh, Hau Lun Lamet-na/Ref: Hello Health Group\nPrevious: Kibat hangin ki kimlo ~ Dong Mung\nNext: Melbourne Khuado Cup 2018 Report leh lungdam kohna


url: =Armoury Antiques and Militaria: Ref: 985: WW2 1938 German Naval Kriegsmarine Dagger.\nIn near superb original condition.\nSendai Period Kabuto (Early Edo Period c1603).\nRef: 12B - Antique Menpo Edo Period (江戸時代) 1603-1868.


url: =At Burmese refugee Duh Tum's Howard County home, his sons, Tuang Za Lian, center, and Tha Lian Sang study English. The child on the left is not a family member. (By Melina Mara -- The Washington Post)